sagorsarker/bangla-wikipedia huggingface dataset:
চিকিলা

চিকিলা (বৈজ্ঞানিক নাম:"Chikila fulleri") লেজহীন, প্রত্যঙ্গহীন উভচর প্রাণী। গোত্রীয় নাম Chikilidae (চিকিলিডি)। প্রাণীটি চিকিলা গণের ফুলেরি প্রজাতির। এটি সিসিলিয়ান পর্বের উভচর প্রাণী। সিসিলিয়ান পর্বের উভচর প্রাণীদের বৈশিষ্ট্য হচ্ছে, এদের পা বা অন্য কোনো প্রত্যঙ্গ নেই। চিকিলা মাটির নিচে বাস করে।
ভারতীয় দৈনিক দ্য হিন্দুতে ২২ ফেব্রুয়ারি প্রকাশিত এক প্রতিবেদনে বলা হয়েছে, দিল্লি বিশ্ববিদ্যালয়ের অধ্যাপক সত্যভামা দাস বিজুর নেতৃত্বে ভারতীয় ও ইউরোপীয় একদল গবেষক প্রায় পাঁচ বছর গবেষণার পর উত্তর ভারতের ২৫০টির মতো স্থানে গবেষণাজরিপ চালিয়ে পা ও লেজহীন উভচর প্রাণীর এক প্রজাতির সন্ধান পান। মেঘালয়ের গারো অঞ্চলের মানুষ প্রাণীটিকে গারো ভাষায় চিকিলা বলে। তাদের ধারণা এটি একধরনের বিষাক্ত সাপ।
অধ্যাপক বিজুর গবেষক দলের সদস্যরা প্রাণীটির অঙ্গসংস্থান ও ডিএনএ বিশ্লেষণ করে দেখতে পান, এটি Herpele ও Gegeneophis থেকে সম্পূর্ণ স্বতন্ত্র একটি গণের প্রত্যঙ্গহীন প্রজাতি। তারা এর নামকরণ করেন গারো শব্দ ‘চিকিলা’ দিয়ে। তাদের রচিত গবেষণা সন্দর্ভটি ব্রিটিশ রয়েল সোসাইটির জার্নালে প্রকাশিত হয়। তারা দাবি করেন, এই প্রজাতির উদ্ভব ডাইনোসরের যুগে এবং এর নিকটতম আত্মীয়রা এখনো আফ্রিকায় বাস করে।
চিকিলার দৈর্ঘ্য ১১ ইঞ্চি, ব্যাস প্রায় ১ দশমিক ৮ ইঞ্চি, ছোট ছোট দাঁতযুক্ত মুখের দৈর্ঘ্য আধা ইঞ্চির কাছাকাছি হতে পারে। লেজ নেই, পশ্চাদ্ভাগ কেঁচো বা দুমুখো সাপের মতো দেখা যায়।
মা চিকিলা মাটির নিচে বাসা বাঁধে ও ডিম দেয়। ডিমগুলো জড়িয়ে কুণ্ডলী পাকিয়ে থাকে। দুই-তিন মাসের মধ্যে ডিম ফুটে বাচ্চা বেরোয়। অন্যান্য উভচরের মতো এদের কোনো শুককীট পর্যায় নেই। সরাসরি বেরিয়ে আসা চিকিলা আকারে ছোট কিন্তু দেখতে পূর্ণবয়স্ক চিকিলার মতোই।
সম্প্রতি ভারতের আসাম, অরুণাচল প্রদেশ, মণিপুর, মেঘালয়, মিজোরাম, নাগাল্যান্ড, ত্রিপুরা, সিকিম ও পশ্চিমবঙ্গের বিভিন্ন স্থানে মাটি খুঁড়ে চিকিলার সন্ধান পাওয়া গেছে। তাছাড়া বাংলাদেশের লাউয়াছড়া জাতীয় উদ্যানেও চিকিলা পাওয়া গেছে।
এশীয় রাজ শকুন

লাল মাথাওয়ালা শকুন বা এশীয় রাজ শকুন (; বৈজ্ঞানিক নাম: "Sarcogyps" "calvus") "ভারতীয় কালো শকুন" বা "পন্ডিচেরী শকুন" নামে পরিচিত এক ধরনের শকুনবিশেষ। নতুন বিশ্বে বসবাসরত রাজ শকুন এবং কালো শকুন প্রজাতির সাথে এশীয় রাজ শকুনের কোন সম্পর্ক নেই।
এ প্রজাতিটি প্রাচীন বিশ্বের শকুন নামে পরিচিত যা মূলতঃ ভারতীয় উপমহাদেশের বাংলাদেশ, ভারত, পাকিস্তান, ভুটান, নেপাল, দক্ষিণ-পূর্ব এশিয়ার কম্বোডিয়া, চীন, লাওস, মালয়েশিয়া, বার্মা, থাইল্যান্ড, ভিয়েতনামে দেখা যায়। এর কোন উপ-প্রজাতি নেই।
এ প্রজাতির শকুনের আকৃতি মাঝারি মানের। এর দৈর্ঘ্য , ওজন এবং পাখার দৈর্ঘ্য প্রায় । প্রাপ্তবয়স্ক এশীয় রাজ শকুনের ন্যাড়া আকৃতির মাথা সুষ্পষ্টভাবে ঘন লাল থেকে কমলা রঙের দৃশ্যমান। এটির দেহের পালকে ধূসর রঙের সাথে কাল রঙের সংমিশ্রণ ঘটেছে। লিঙ্গভেদে এ প্রজাতির শকুনে চোখের রঙে ভিন্নতা দেখা দেয়। পুরুষজাতীয় এশীয় রাজ শকুনের কর্ণিয়া সাদাটে এবং স্ত্রী শকুনের ঘন বাদামী বর্ণের হয়ে থাকে।
জাকালো মুখশ্রীর অধিকারী এ প্রজাতির শকুনটি ঐতিহাসিকভাবে সাংখ্যিকতার বিচারে সমৃদ্ধ ছিল। ভারত উপমহাদেশ এবং দক্ষিণ-পূর্ব এশিয়ার দেশ হিসেবে ভারত থেকে সিঙ্গাপুরে বিস্তৃত পর্যায়ে ছড়িয়ে-ছিটিয়ে ছিল। কিন্তু বর্তমানে এশীয় রাজ শকুন মূলতঃ ভারতের উত্তরাংশে দৃশ্যমান। সচরাচর দেশের সর্বত্র দেখা গেলেও অর্ধ-মরুভূমি এলাকায়ও এদের দেখা মেলে। এছাড়াও, পর্ণমোচী বনাঞ্চল, পাহাড়-পর্বতসহ নদীর উপত্যকার গাছপালাসমূহে দেখা যায়। সাধারণতঃ সমুদ্র পৃষ্ঠ থেকে ৩০০০ মিটার উঁচুতে এরা বাস করে।
উঁচু গাছের ডালে পাতা দিয়ে বাসা বানায় এবং একটি মাত্র ডিম পাড়ে। ৪৫ দিনে ডিম ফোটে।
জিওভান্নি আন্তোনিও স্কোপোলি

জিওভান্নি আন্তোনিও স্কোপোলি (জুন ৩, ১৭২৩-মে ৮, ১৭৮৮) ছিলেন একজন তাইরলীয় চিকিৎসক ও প্রকৃতিবিদ। বিভিন্ন গ্রন্থে তাকে লাতিন ভাষায় ইয়োহান্নেস আন্তোনিয়ুস স্কোপোলিয়ুস (Johannes Antonius Scopolius) নামে উল্লেখ করা হয়েছে। তার জীবনীকার তাকে "অস্ট্রিয়ার লিনিয়াস" নামে অভিহিত করেছেন।
স্কোপোলি ১৭২৩ সালে তাইরলে জন্মগ্রহণ করেন। তার পিতা ছিলেন একজন ইতালীয় আইনবিদ। ইন্সব্রুক বিশ্ববিদ্যালয় থেকে তিনি চিকিৎসাবিদ্যা বিষয়ে ডিগ্রি লাভ করেন। পরে তিনি কাভালেসে ও ভেনিসে চিকিৎসক হিসেবে কর্মজীবন শুরু করেন। এসময় তার বেশিরভাগ সময় অতিবাহিত হয় আল্পসে পতঙ্গ ও উদ্ভিদের বিশাল নমুনা সংগ্রহ করে।
দুই বছর বিশপ সেকোর ব্যক্তিগত সচিব হিসেবে কাজ করেন। ১৭৫৪ সালে ইদ্রিখায় এক পারদ খনিতে চিকিৎসক হিসেবে যোগ দেন এবং ১৭৬৯ পর্যন্ত সেখানে কর্মরত থাকেন। খনিশ্রমিকদের ওপর পারদের বিষক্রিয়া সম্পর্কে তিনি ১৭৬১ সালে "De Hydroargyro Idriensi Tentamina" রচনা করেন।
স্কোপোলি স্থানীয় প্রাকৃতিক ইতিহাস বিষয়ক গবেষণা শুরু করেন। কার্নিওলার উদ্ভিদ নিয়ে "Flora Carniolica" (১৭৬০) এবং পতঙ্গ নিয়ে রচনা করেন "Entomologia Carniolica" (১৭৬৩)। কয়েক খণ্ডে বিভক্ত "Anni Historico-Naturales" (১৭৬৯–৭২) রচনা করেন যাতে প্রথমবারের মত বিভিন্ন প্রজাতির পাখি বিষয়ক বিবরণ উল্লেখ করা হয়। ১৭৬৯ সালে স্লোভাকিয়ার এক খনি অ্যাকাডেমিতে তিনি রসায়ন ও ধাতুবিদ্যার অধ্যাপক হিসেবে যোগ দেন। ১৭৭৭ সালে তিনি পাভিয়া বিশ্ববিদ্যালয়ে চলে যান। সেখানে তার সাথে লাজারো স্পালাঞ্জানির তিক্ত সম্পর্কের সূত্রপাত হয়। স্পালাঞ্জানি পরে পাভিয়া বিশ্ববিদ্যালয় থেকে নমুনা আত্মসাতের অভিযোগে অভিযুক্ত হন। তার কিছুদিন পর ১৭৮৮ সালে তিনি মৃত্যুবরণ করেন। তার শেষ সৃষ্টি ছিল "Deliciae Flora et Fauna Insubricae" (১৭৮৬–৮৮)। গ্রন্থটিতে উত্তর ইতালির বিভিন্ন প্রজাতির পাখি ও স্তন্যপায়ী প্রাণীর বৈজ্ঞানিক নামকরণ ও বিবরণ অন্তর্ভুক্ত করা হয়।
কাজি হাসমত আলী

কাজি হাসমত আলী বাংলা সাহিত্যের ঊনবিংশ শতকের একজন কবি ছিলেন। তিন ১৮৩২ সালে চট্টগ্রাম জেলার ফটিকছড়ি উপজেলার ভূজপুরে জন্মগ্রহণ করেন। পৈতৃক সূত্রে তিনি জমিদার ছিলেন। তার পিতামহ জমিদার কাজি শাহাবুদ্দীন কাজিরহাট বাজারের প্রতিষ্টাতা। ভূজপুরে অদ্যাবধি তাদের পুরনো জমিদার বাড়ি ও মৃত্যুদন্ডপ্রাপ্তদের ফাঁসি দেয়ার ঘর বিদ্যমান আছে। তৎকালীন ব্রিটিশ সরকার জমিদারি প্রথা টিকিয়ে রাখার স্বার্থে তাদেরকে ফাঁসি দেয়ার মতো বিচারিক ক্ষমতা দিয়েছিলেন। তিনি "চিন ফগপুর শাহ" এবং "আলিফ লায়লা" নামে দুটি কাব্য গ্রন্থ রচনা করেন।
ডেভিড হান্ট (পক্ষীবিদ)

ডেভিড ব্যাসিল হান্ট (; জন্ম:(?) ১৯৩৪ - মৃত্যু: ২২ ফেব্রুয়ারি, ১৯৮৫) ছিলেন একজন ব্রিটিশ পক্ষীবিদ যিনি মূলত সিলি দ্বীপপুঞ্জের জীববৈচিত্র্য নিয়ে কাজ করেছেন। বাঘের আক্রমণে তার মৃত্যু হয়। বহু বছর পর তিনিই ছিলেন এ ধরনের ঘটনায় মৃত্যুবরণ করা প্রথম ইউরোপীয়।
ইয়েম নদীর মোহনায় তার শৈশব কাটে। নরফোকের গ্রেশামস স্কুলে তিনি পড়াশোনা করেন। ১৯৫৪ সালে তিনি চিত্রকলা বিষয়ে পড়াশোনা করেন। পরে তিনি জার্মানিতে একজন জ্যাজ শিল্পী হিসেবে কাজ পান। ইংল্যান্ডে ফিরে এসে তিনি উদ্যানতত্ত্ব সম্পর্কে জ্ঞান অর্জন করেন ও সিলি'র একটি হোটেলে মালি হিসেবে কাজ পেয়ে যান। বহু বছর তিনি সিলিতে অবস্থান করেন এবং আন্তর্জাতিক পাখি পর্যবেক্ষকদের গাইড হিসেবে কাজ করেন।
১৯৮৫ সালে ভারতের উত্তরখণ্ডে জিম করবেট জাতীয় উদ্যানে পাখি পর্যবেক্ষণের সময় এক বাঘের আক্রমণে তার মৃত্যু হয়। এ ঘটনার পর থেকে উদ্যানটির দর্শনার্থীরা নির্দিষ্ট ব্যবস্থা গ্রহণ করা ছাড়া ভ্রমণ বা চলাফেরা করতে পারে না। একই বছর তার আত্মজীবনী "কনফেশন অফ আ সিলি বার্ডম্যান" প্রকাশিত হয়।
কাজিরহাট

কাজিরহাট উত্তর চট্টগ্রামের ভূজপুর থানার সদর বাজার। আঞ্চলিক মহাসড়ক R151 (৪৮ কিমি দীর্ঘ) পেলাগাজীর দীঘির মোড় হতে কাজিরহাট বাজারের উপর দিয়ে বারইয়ারহাটে গিয়ে ঢাকা চট্টগ্রাম জাতীয় মহাসড়কের সাথে মিলিত হয়েছে।
কাজিরাহট বাজারের নামকরণ হয় প্রতিষ্টাতা ব্রিটিশ আমলের প্রসিদ্ধ জমিদার কাজি শাহাবুদ্দীনের নামে।
লেসুলা

লেসুলা (বৈজ্ঞানিক নাম:"Cercopithecus lomamiensis") আফ্রিকার কঙ্গো প্রজাতন্ত্রে আবিষ্কৃত নতুন প্রজাতির বানর। পাবলিক লাইব্রেরি অব সায়েন্স নামের অনলাইন সাময়িকীর এক খবরে এ তথ্য প্রকাশ করা হয়।
স্থানীয় বাসিন্দারা এই নামেই বানরকে ডাকে।
জেনেটিক বিশ্লেষণে দেখা যায় এই বানর ওল্ড ওয়ার্ল্ড মাংকিজ-এর গুয়েনন গ্রুপের সদস্য। এর বৈজ্ঞানিক নাম লোমামি নদীর নামানুসারে ‘সারকোপি-থেকাস লমামিয়েনসিস’। গবেষকদের হিসাব অনুসারে এই বানরদের বিচরণ ক্ষেত্র মধ্য কঙ্গোর সাড়ে ৬ হাজার মাইলব্যাপী বিস্তৃত। তাদের আশঙ্কা, এই অপেক্ষাকৃত ক্ষুদ্র এলাকায় বসবাস এই প্রাণীগুলোকে মানুষের চাপের কাছে অরক্ষিত। আদিবাসী বুশম্যানদের শিকারের ফলে এরা বিলুপ্ত হয়ে যেতে পারে। লেসুলা বানরগুলো আগামী কয়েক বছরের মধ্যে অরক্ষিত থেকে মারাত্মক বিপন্ন অবস্থার দিকে ধাবিত হতে পারে। বিজ্ঞানীরা সতর্ক করেছেন, অবহেলিত এই নতুন প্রজাতির বানরগুলো সংরক্ষণের ব্যবস্থা না নিলে ধীরে ধীরে বিলুপ্তির দিকে যাবে। জীববিজ্ঞানীরা ওই অঞ্চলে আরও কিছু নতুন জীব প্রজাতি থাকতে পারে বলে ধারণা করছেন।
লেসুলার মুখের অনেকটা অংশ লোমহীন। এদের নাক বেশ লম্বা। মাথা ও মুখের পাশে উজ্জ্বল লোম রয়েছে। খাড়া নাকবিশিষ্ট প্রজাতিটি দেখতে অত্যন্ত নাদুস নুদুস। তাদের সারা গায়ে উজ্জল রংয়ের ঘণ কেশ রয়েছে। অগ্রভাগে কেশগুলো ক্রমেই ধূসর হয়ে গেছে। এদের ক্রিম কালার উঁচু খাড়া ধরনের নাক দিয়ে সহজেই তাদেরকে চিহ্নিত করা যায়। লেসুলার চোখ মানুষের চোখের মতো বড়, গোলাপি রংয়ের মুখের গড়ন কিছুটা পেঁচার মতো, লেজটি লম্বা এবং গায়ের রংও ভিন্ন। এরা স্বভাবতই লাজুক ও শান্ত।
এরা ভূমি ও গাছ উভয় স্থানেই বিচরণ করে। লেসুলা ফল ও সবজি খেয়ে জীবন ধারণ করে।
কঙ্গোর মধ্য দিয়ে বয়ে যাওয়া দু’টি নদীর (কঙ্গো নদী ও লোমামি নদী) মধ্যবর্তী অঞ্চলে এই বানরগুলোর বসবাস।
মাইজভাণ্ডারী গান

মাইজভান্ডারী গান মাইজভান্ডারী ধারার অনুসারীদের গাওয়া মরমী গান। এ ধারার প্রবর্তক সৈয়দ আহমদুল্লাহ মাইজভান্ডারী। একশ বছরের ও আগে চট্টগ্রাম জেলার ফটিকছড়ি উপজেলায় এ ধারার উদ্ভব হয়। প্রবর্তনের পর শতাধিক ভক্ত কবি হাজারের ও বেশি গান রচনা করেছেন। রমেশ শীল, আবদুল হাদি, বজলুল করিম, আবদুল গফুর হালী, মনমোহন দত্ত, মাহাবুব উল আলম প্রমুখ মাইজভান্ডারী গান রচনা করে সুনাম অর্জন করেন।
মাইজভান্ডারী মরমী গানের উদ্ভব ঘটে উনিশ শতকের শেষের দিকে। ছৈয়দ আহমদ উল্লাহ মাইজভান্ডারী এই অঞ্চলে কাদেরিয়া তরিকার শাখা মাইজভান্ডারী তরিকার প্রতিষ্ঠা করলে এই তরিকার অন্যতম অপরিহার্য অংশ হিসেবে মাইজভান্ডারী গানের উদ্ভব ঘটে।
পরবর্তী্রত সৈয়দ আব্দুল গণী (মকবুলে কাঞ্চনপরী) ও আব্দুল হাদী কাঞ্চনপুরীর লিখা মাইজভান্ডারী আদ্ধাত্তিক সংগীতগুলো বহু খ্যাতি অর্জন করে।
মুক্তপেশা

মুক্তপেশা কোনো নির্দিষ্ট ব্যক্তি বা প্রতিষ্ঠানের অধীনে না থেকে মু্ক্তভাবে কাজ করাকে বোঝায়। যারা এধরনের কাজ করেন তাদের বলা হয় "মুক্তপেশাজীবী" বা ফ্রিল্যান্সার।
আধুনিক যুগে বেশিরভাগ মুক্তপেশার কাজগুলো ইন্টারনেটের মাধ্যমে সম্পন্ন হয়ে থাকে। ফলে মুক্ত পেশাজীবীরা ঘরে বসেই তাদের কাজ করে উপার্জন করতে পারেন। এ পেশার মাধ্যমে অনেকে প্রচলিত চাকরি থেকে বেশি আয় করে থাকেন, তবে তা আপেক্ষিক। ইন্টারনেটভিত্তিক কাজ হওয়াতে এ পেশার মাধ্যমে দেশি-বিদেশি হাজারো ক্লায়েন্টের সাথে পরিচিত হওয়ার সুযোগ ঘটে।
মূলত অর্থের বিনিময়ে কাজ করা যোদ্ধাদের থেকে ফ্রিল্যান্সারদের উৎপত্তি। ১৮১৯ সালে প্রথম ফ্রিল্যান্সার শব্দ ছাপা হয় "Walter Scott" নামক এক লেখকের বইতে।
মুক্তপেশার কাজের পরিধি অনেক বেশি। বিশ্বব্যাপী এধরনের কর্মপদ্ধতির চাহিদা ক্রমশ বাড়ছে। জনপ্রিয়তার দিক দিয়ে শীর্ষে থাকা কয়েকটি কাজের মধ্যে উল্লেখযোগ্য হলো:
ইন্টারনেটভিত্তিক মুক্তপেশার চর্চায় বিশ্বব্যপী বিভিন্ন ওয়েবসাইট তাদের সেবা বিস্তৃত করেছে, এবং এসব মধ্যস্থ ব্যবসায়ীদের (মিডিয়া) মাধ্যমে উপকৃত হচ্ছে বিশ্বব্যাপী ক্রেতা ও ভোক্তা উভয়েই। এসব ওয়েবসাইটে যে কেউ অ্যাকাউন্ট খুলে নিজেদের কাজের বিবরণ জানিয়ে বিজ্ঞাপন দিতে পারেন, এবং অপরপক্ষে যে কেউ অ্যাকাউন্ট খুলে বিজ্ঞাপিত কাজের জন্য উপযুক্ত মনে করলে আবেদন করেন। এদের উভয়ের মধ্যে লেনদেনকৃত পরিমাণ অর্থের একটা অনুপাত এসকল মধ্যস্থ ব্যবসায়ী ওয়েবসাইটগুলো গ্রহণ করে, এবং এটাই তাদের মুনাফা। অনলাইনভিত্তিক এরকম কয়েকটি জনপ্রিয় ওয়েবসাইটের মধ্যে উল্লেখযোগ্য আপওয়ার্ক, ফ্রিল্যান্সার ডট কম, ফাইভার, গুরু ইত্যাদি।
পাইরোবাদ

পাইরোবাদ বা পাইরোনীয় সংশয়বাদ দর্শনে সংশয়বাদের একটি ধারা। পিলোপনিসাসের অন্তর্গত এলিস নগরের অধিবাসী পাইরো (খ্রিস্টপূর্ব ৩৬৫-২৭০) এ মতবাদের প্রবক্তা। আরেক গ্রিক সংশয়বাদী দার্শনিক এনিসিডেমাস পাইরোর মতবাদগুলো একটি নির্দিষ্ট ধারা হিসেবে গড়ে উঠতে সহায়তা করেন। অনেকসময় পাইরোবাদকে সংশয়বাদের প্রতিশব্দ হিসেবে ব্যবহার করা হয়।
পাইরো জ্ঞান ও সত্তার ব্যাপারে সংশয় প্রকাশ করে বলেন, বাস্তবসত্তা বলে কিছু থাকলেও থাকতে পারে; কিন্তু একে জানা যায় না, জানার কোন উপায় নেই। মানুষের ইন্দ্রিয় বা বুদ্ধির পক্ষে সত্য জ্ঞান প্রকাশ বা অনুধাবন করা সম্ভব নয়। কোন একটি ব্যাপারে আমরা যে সিদ্ধান্তেই উপনীত হই না কেন, তার বিপরীত সিদ্ধান্তেও উপনীত হওয়া সম্ভব। অতএব অনিশ্চিত ব্যাপারে কোন দৃঢ়মত পোষণ না করাই বাঞ্ছনীয়।
পাইরোর মতে, জোর দিয়ে কোন কিছু বলার চেয়ে অস্বীকার করা অনেক ভাল। কোন জটিল দার্শনিক সমস্যার ব্যাপারে দ্রুত কোন সিদ্ধান্তে উপনীত না হয়ে বিষয়টির বিভিন্ন দিক ভালভাবে তলিয়ে দেখা আবশ্যক। বস্তুত, পাইরো বিশ্বাস করতেন যে, কোন বিষয়ে নিশ্চিত মত প্রকাশ না করার ফলে মানুষের পক্ষে অবিচলিত থাকা ও সুখ লাভ করা সম্ভব।
পাইরোবাদ অনুসারে সুখই জীবনের লক্ষ্য ও কাম্য। দর্শন চর্চার ফলে সুনিশ্চিত জ্ঞান পাওয়া যায় না। ফলে দর্শন মানুষকে সুখ শান্তি না দিয়ে কেবল অনিশ্চয়তা আর সন্দেহ দেয়। সুতরাং দর্শনচর্চা আর তত্ত্বানুসন্ধান শুধু অনাবশ্যকই নয়, অবাঞ্ছিতও বটে। প্রকৃত পক্ষে বস্তুতত্ত্ব বা আধ্যাত্মশাস্ত্র অনধিগম্য। বস্তুর প্রকৃত সত্তা বা রূপ আমরা জানতে পারি না। আমরা যা জানি তা বস্তুর আসল রূপ নয়, প্রতিভাস মাত্র।
নৈতিকতার বিষয়েও পাইরো সংশয় প্রকাশ করেন । তার মতে, একটি বিশেষ নৈতিক আচরণকে অন্য একটি আচরণের চেয়ে ভাল বলার কোন যুক্তি নেই। তবে এক্ষেত্রে নৈতিক উচ্ছৃঙ্খলতায় গা ভাসিয়ে দেওয়ার পক্ষে তিনি মত দেননি। কোন আচরণটি ভাল আর কোন আচরণটি মন্দ, তা যখন সুনিশ্চিতভাবে জানার উপায় নেই, তখন সমাজের প্রচলিত প্রথা বা ধর্মীয় আচার-অনুষ্ঠানকে মন্দ বলে অভিহিত করাও সম্ভব নয়। এ অবস্থায় সামাজিক ও ধর্মীয় প্রথা বা আচার-অনুষ্ঠানকে মেনে চলা উচিত।
কিউঁ কি

কিউঁকি একটি বলিউডের নির্মিত চলচ্চিত্র। এই চলচ্চিত্রটি ২০০৫ সালে মুক্তি পায়। এখানে অভিনয় করেন সালমান খান, রিমি সেন, কারিনা কাপুর, ওম পুরি, জ্যাকি শ্রফ, সুনীল শেট্টি সহ আরও অনেকে। সিমেনাটি পরিচালনা করেন প্রিয়দর্শন। প্রযোজনা করেন সাতিশ কৌশিক। ছবির কাহিনী পরিচালক নিজেই রচনা করেন।
ছবিতে সালমান খান 'আনন্দ' নামে একটি যুবক ছেলের চরিত্রে অভিনয় করেন। আনন্দ বিদেশে বসবাস করে। সে সেখানে একজন ভারতীও মেয়ের প্রেমে পড়ে যায়। সেই ভারতীও মেয়েটির চরিত্রে অভিনয় করেছেন রিমি সেন। মেয়েটির নাম 'মায়া'। মায়ার স্বভাব, সে প্রায়ই আনন্দকে চমকে দিতে পছন্দ করে। সে বেশ কয়েকবার আনন্দকে বিভিন্নভাবে চমকে দেওয়ার চেষ্টা করে। যেমন সে বলতো সে গাড়ি চালাতে পারে না। তখন আনন্দ তাকে গাড়ি চালানো শিখাতে চায়। মায়া গাড়িতে উঠেই দ্রুত বেগে গাড়ি চালাতে থাকে। এতে আনন্দ খুব ভয় পায়। এক সময় সে জানতে পারে এটি মায়ার স্রেফ দুষ্টুমি ছিল। একসময় তাদের বিয়ের দিন ঘনিয়ে আসে। একটি পার্টিতে মায়া বলে সে সাতার কাটতে পারে।
লতিফুর রহমান (ব্যবসায়ী)

লতিফুর রহমান (২৮ আগস্ট ১৯৪৫ - ১ জুলাই ২০২০) বাংলাদেশের একজন প্রখ্যাত ব্যবসায়ী ও শিল্পপতি। তিনি দৈনিক প্রথম আলো ও দ্য ডেইলি স্টার পত্রিকা দুইটির প্রতিষ্ঠা এবং বাংলাদেশের বাজারে আন্তর্জাতিক ফাস্টফুড চেইন পিৎজা হাট ও কেন্টাকি ফ্রাইড চিকেন প্রচলনের জন্য সমধিক পরিচিত। ব্যবসায়ে নৈতিকতা ও সামাজিক দায়বদ্ধতার স্বীকৃতিস্বরূপ তিনি ২০১২ সালে বিজনেস ফর পিস অ্যাওয়ার্ড পান।
লতিফুর রহমানে জন্ম ভারতের জলপাইগুড়িতে। দুই বোনের পর তাঁর জন্ম। পরে আরও এক বোন ও এক ভাই। তার স্ত্রীর নাম শাহনাজ রহমান। তাদের এক ছেলে আর দুই মেয়ে। ‘তার দাদা খান বাহাদুর ওয়ালিউর রহমানের জন্ম কুমিল্লা চৌদ্দগ্রামের চিওড়া গ্রামে। দাদা পরবর্তীতে চলে যান আসামের জলপাইগুড়িতে। তার দাদা আইন পাস করে জলপাইগুড়ি বারে আইনি পেশা শুরু করেছিলেন। ১৮৮৫ সালে সেখানে কিছু জমি কিনে চা-বাগান শুরু করেন। ব্রিটিশ মালিকানার বাইরে ওয়ালিউর রহমান ছিলেন প্রথম স্থানীয় চা বাগানের মালিক। লতিফুর রহমানের বাবা মুজিবুর রহমানের জন্ম জলপাইগুড়িতে। কলকাতায় লেখাপড়া করে আসামের তেজপুরে ফিরে সেখানেই জমি কিনে চা-বাগান তৈরি করেন। মুজিবুর রহমানও খান বাহাদুর উপাধি পান। দেশভাগের পর সবাই চলে আসেন ঢাকায়। ১৯৫১ বা ৫২ সালের দিকে সিলেটে নতুন করে চা-বাগান করেন। মুজিবুর রহমান পাটের ব্যবসাও শুরু করেন। ভৈরব-আশুগঞ্জ এলাকাজুড়ে পাটের ব্যবসা ছিল। 
লতিফুর রহমান পড়াশোনা শুরু করেন সেন্ট ফ্রান্সিস স্কুলে। পরে ভর্তি হন হলিক্রস স্কুলে। সে সময় হলিক্রসে ছেলেরাও পড়ত। ১৯৫৬ সালে লতিফ শিলংয়ে যান এবং সেন্ট এডমন্ডস স্কুলে ক্লাস থ্রিতে ভর্তি হন। সেখান থেকে কলকাতা সেন্ট জেভিয়ার্স কলেজে যান। 
১৯৬৫ সালের ভারত-পাকিস্তান যুদ্ধ, হিন্দু-মুসলমান দাঙ্গা—এসব কারণে ঢাকায় ফিরে আসেন লতিফুর রহমান। এসে পাটের ব্যবসায় ঢুকে যান। তার বাবা তখন চাঁদপুরে গড়ে তুলেছেন ডব্লিউ রহমান জুট মিল। ১৯৬৩ সালে কাজ শুরু হলেও উৎপাদন শুরু হলো ১৯৬৬ সালে। সেখানে ট্রেইনি হিসেবে কাজ শুরু করেন তিনি ১৯৬৬ সালে। দেড় বছর কাজ শেখার পর একজন নির্বাহী হিসেবে যোগ দেন। এভাবে কাজ ১৯৭১ সাল পর্যন্ত। লতিফুর রহমান ১৯৭২ সালে যখন সবকিছু নতুন করে শুরু করেছিলেন, তখন তার সঙ্গে কাজ করতেন মাত্র পাঁচজন। ট্রান্সকম গ্রুপে এখন কাজ করছেন ১০ হাজারের বেশি মানুষ। শুরুতে ৫০ লাখ টাকা ব্যাংকঋণ নিয়ে নতুন করে শুরু করেছিলেন তিনি। এখন এই গ্রুপের বার্ষিক লেনদেনের পরিমাণ সাড়ে তিন হাজার কোটি টাকার বেশি।
লতিফুর রহমান নেস্লে বাংলাদেশ, হোলসিম বাংলাদেশ এবং ন্যাশনাল হাউজিং ফাইন্যান্স ও ইনভেস্টমেন্টের চেয়ারম্যান। তিনি লিন্ডে বাংলাদেশ এবং ব্র্যাকের গভর্নিং বোর্ডের পরিচালক। এছাড়া তিনি আইসিসি বাংলাদেশের সহ-সভাপতি। ট্রান্সকম গ্রুপ যার উৎপত্তি হয়েছিল চা চাষের মাধ্যমে, এখন বাংলাদেশের অন্যতম একটি বড় করপোরেট প্রতিষ্ঠান, যার রয়েছে ১৬টি কোম্পানি। ১০ হাজার মানুষের কর্মসংস্থান করেছে এ গ্রুপ।
রহমান তাঁর বর্তমান গ্রামের বাড়ি কুমিল্লার চৌদ্দগ্রামে ১ জুলাই ২০২০ সালে বার্ধক্যজনিত কারণে মৃত্যুবরণ করেন। তিনি স্ত্রী, এক ছেলে ও দুই মেয়ে এবং অসংখ্যা গুণগ্রাহী রেখে গেছেন। ডিসেম্বর ২০২৪ এ ট্রান্সকম গ্রুপ-এর সিমিন রহমানের বিরুদ্ধে তার ছোট বোন নন-জুডিশিয়াল স্ট্যাম্প জালিয়াতির মাধ্যমে মৃত বাবার শেয়ার আত্মসাতের অভিযোগ আনেন। উক্ত জালিয়াতির বিষয়ে ১৮ মে ২০২৫ ইলিয়াস হোসেন-এর ফিফটিন মিনিটস নামক ইউটিউব তদন্ত প্রতিবেদন অনুষ্ঠানে দেখানো হয়, সিমিন রহমানকে এ বিষয়ে প্রথম আলোর সম্পাদক মতিউর রহমান ও ডেইলি স্টারের মাহফুজ আনাম অনৈতিকভাবে সহযোগিতা করেন।
বিজনেস ফর পিস অ্যাওয়ার্ড

বিজনেস ফর পিস অ্যাওয়ার্ড নরওয়ের অসলোতে বিজনেস ফর পিস ফাউন্ডেশনের একটি পুরস্কার। ২০০৭ সালে এ সংস্থাটি প্রতিষ্ঠিত হয়। ২০০৯ সাল থেকে সংস্থাটি বিজনেস ফর পিস অ্যাওয়ার্ড প্রদান করে আসছে। ব্যবসায়ের ক্ষেত্রে ব্যবসায়ে নৈতিকতা ও সামাজিক দায়বদ্ধতার স্বীকৃতিস্বরূপ এ পুরস্কার দেয়া হয়। ২০০৯ সালে এ পুরস্কার পান ইউএস ইলেক্ট্রিকের প্রধান জেফরি আর ইমেল্ট, ২০১০ সালে টাটা গ্রুপের চেয়ারম্যান রতন টাটা, ২০১২ সালে বাংলাদেশের ব্যবসায়ী লতিফুর রহমান। ২০১৪ সালে নিটল-নিলয় গ্রুপের ভাইস চেয়ারম্যান সেলিমা আহমাদ এবং ২০১৭ সালে দূরীন শাহনাজ নামে।ডুরীন সিঙ্গাপুরভিত্তিক সামাজিক ব্যবসা প্রতিষ্ঠান 'ইমপ্যাক্ট ইনভেস্টমেন্ট এক্সচেঞ্জ'-এর প্রতিষ্ঠাতা।
শান্তিতে নোবেল বিজয়ী ও জাতিসংঘের সাবেক মহাসচিব কফি আনানের সত্যায়নের মাধ্যমে এ অ্যাওয়ার্ড দেওয়া শুরু হয়। অনেক নোবেল বিজয়ী ইতোমধ্যে এ অ্যাওয়ার্ড মনোনয়ন ও পুরস্কার বিতরণের সঙ্গে যুক্ত হয়েছেন। শান্তি ও অর্থনীতিতে নোবেল বিজয়ীদের একটি স্বতন্ত্র ও স্বাধীন কমিটি এ পুরস্কার কারা পাবেন তা নির্ধারণ করে থাকেন। বিজনেস ফর পিস ফাউন্ডেশন এ পুরস্কারের জন্য কিছু মানদণ্ড দিয়েছে।
এছাড়াও বিজনেস ফর পিস অ্যাওয়ার্ডে যারা সম্মানিত হয়েছেন তারা হলেন ভারতের বিখ্যাত টাটা গ্রুপের চেয়ারম্যান রতন টাটা, মালয়েশিয়ার ওয়াইটিএল করপোরেশনের ব্যবস্থাপনা পরিচালক (এমডি) ফ্রান্সিস ইয়োহ, যুক্তরাষ্ট্রের জেনারেল ইলেকট্রিকের চেয়ারম্যান ও সিইও (প্রধান নির্বাহী) জেফরি আর ইমেল্ট, সুইডেনের আইকেইএর প্রধান নির্বাহী এন্ডার্স ডালভিগ, চীনের সানটেক পাওয়ারের (বিশ্বের সর্ববৃহৎ সৌরবিদ্যুৎ উৎপাদন কৌশল তৈরির প্রতিষ্ঠান) চেয়ারম্যান ও প্রধান নির্বাহী জেন গ্রং শি।
মেলিসাস

মেলিসাস (; খ্রিস্টপূর্ব পঞ্চম শতাব্দী) ছিলেন প্রাচীন গ্রিক দর্শনের এলিয়াটিক সম্প্রদায়ের সর্বশেষ দার্শনিক। এ সম্প্রদায় বা দর্শনের বাকি দুই সদস্য ছিলেন জেনো এবং পার্মেনিদিস। তার ব্যক্তিগত জীবন সম্পর্কে খুব কমই জানা গেছে। সম্ভবত খ্রিস্টপূর্ব ৫০০ অব্দে তার জন্ম। সামোস দ্বীপের অধিবাসী এ দার্শনিক ছিলেন জেনোর সমসাময়িক। রাজনীতিতে তিনি জেনোর চেয়েও বিখ্যাত ছিলেন। এথেন্সের বিরুদ্ধে তিনি পেলোপোনেশিয়ার যুদ্ধে অংশগ্রহণ করেন। খ্রিস্টপূর্ব ৪৪০ অব্দে সামোস রাজ্যের প্রধান সেনাপতি থাকার সময় তার হাতে এথেন্সের নৌবাহিনীর পরাজয় ঘটে বলে জানা যায়। তবে তার এ বিজয় বেশিদিন স্থায়ী হয়নি। খ্রিস্টপূর্ব ৪৩৯ অব্দে পেরিক্লিসের কাছে সামোস বাহিনী আত্মসমর্পণ করতে বাধ্য হয়।
মেলিসাস প্রথমেই এম্পেদোক্লেস ও আনাক্সাগোরাস, এ দুই দার্শনিকের মতবাদের সাথে পরিচিত হন। এরা উভয়েই সত্তা সম্পর্কে পার্মেনিদিসের মূল সিদ্ধান্তসমূহ গ্রহণ করেছিলেন। এরপর তারা পার্মেনিদিসের একত্মবাদী মতের সাথে বহুত্ব, গতি, পরিবর্তন প্রভৃতি ধারণার সমন্বয় বিধানের চেষ্টা করেন। সত্তা কতিপয় মৌলিক দ্রব্যে বিভাজ্য, এ বিশ্বাস নিয়ে তারা আলোচ্য সমন্বয় বিধানের কাজে হাত দেন। পার্মেনিদিসের পরিকল্পিত সত্তার বৈশিষ্ট্যসমূহের মধ্যে একমাত্র গতিহীনতা ছাড়া অন্যসব বৈশিষ্ট্যের সাথে এসব মৌল দ্রব্যের সাদৃশ্য ছিল। এম্পেদোক্লেস ও আনাক্সাগোরাস, এরা উভয়েই পার্মেনিদিসের মত মনে করতেন যে, শূণ্যদেশ বলতে কিছু নেই। যেসব দ্রব্যের সমন্বয়ে সত্তা গঠিত তারা এমন আঁটসাঁটভাবে যুক্ত যে তাদের মাঝখানে কোন শূণ্যদেশ থাকতে পারে না।
এম্পেদোক্লেস এবং আনাক্সাগোরাস মিলে পার্মেনিদিসের মতবাদের যে সমন্বয় সাধনের চেষ্টা করেন, মেলিসাস তার বিরোধিতা করেন। পার্মেনিদিসের সমর্থনে তিনি ঘোষণা করেন যে, যথার্থ ও আদর্শ সত্তাকে অবশ্যই এক ও নিরবচ্ছিন্ন হতে হবে এবং এতে কোন গতি, পরিবর্তন, পরিবর্ধন, বিভাজন বা বহুত্ব থাকতে পারে না। সত্তার কোন সৃষ্টি বা উৎপত্তি নেই। সত্তা সৃষ্ট, একথা স্বীকার করলে এও স্বীকার করতে হবে যে, সত্তার সৃষ্টির পূর্বে অসত্তা ছিল। কিন্তু অসত্তা থেকে সত্তার উদ্ভব হতে পারে না। সুতরাং একথা মেনে নিতে হবে যে, সময়ের দিক থেকে সত্তা অসীম বা অনন্ত। আবার দৈহিক দিক থেকেও সত্তা অনন্ত। "সত্তা গোলক আকৃতির", পার্মেনিদিসেরএ মতের বিরোধিতা করে মেলিসাস বলেন, সত্তাকে ধারণ করা বা সীমিত করার মত কোন শূণ্যস্থান নেই। সময়ের দিক থেকে সত্তার যেমন কোন শুরু বা শেষ নেই, দৈহিক দিক থেকেও এর কোন সীমা নেই। শূণ্যদেশ বলে যেহেতু কিছু নেই, সুতরাং গতি বলেও কোন কিছু থাকতে পারে না। কারণ গতির জন্য শূণ্যদেশ অপরিহার্য। গতি বলে যদি কিছু না থাকে তাহলে সংযোজন, বিয়োজন ও পরিবর্তন বলে কিছু থাকতে পারে না। গতি ও পরিবর্তন ইন্দ্রিয়প্রসূত ব্যাপার মাত্র।
ওয়েস্ট ইন্ডিজ ক্রিকেট দল

ওয়েস্ট ইন্ডিজ ক্রিকেট দল, ওয়েস্ট ইন্ডিজ বা উইন্ডিজ () বহুজাতিক ক্রিকেট দল নিয়ে গঠিত। ১৫টি ইংরেজিভাষী ক্যারিবিয় দেশ, ব্রিটিশ উপনিবেশ এবং ব্রিটিশ উপনিবেশবিহীন দ্বীপরাষ্ট্রসমূহের ক্রিকেট দলের অংশগ্রহণ ঘটেছে এতে।
১৯৭০ দশকের মাঝামাঝি সময়কাল থেকে ১৯৯০ দশকের প্রথমদিক পর্যন্ত দলটি টেস্ট ক্রিকেট এবং একদিনের আন্তর্জাতিক ক্রিকেট - উভয় স্তরের ক্রিকেটে বিশ্বের অন্যান্য দলের তুলনায় একচ্ছত্র প্রাধান্য বজায় রেখেছিল। একগুচ্ছ সেরা ক্রিকেটার ঐ সময় ওয়েস্ট ইন্ডিজ দলের পক্ষে খেলেছিলেন। স্যার গারফিল্ড সোবার্স, ল্যান্স গিবস, গর্ডন গ্রীনিজ, জর্জ হ্যাডলি, ক্লাইভ লয়েড, ম্যালকম মার্শাল, অ্যান্ডি রবার্টস, আলভিন কালীচরণ, রোহন কানহাই, ফ্রাঙ্ক ওরেল, এভারটন উইকস, কার্টলি অ্যামব্রোস, মাইকেল হোল্ডিং, জোয়েল গার্নার, স্যার ভিভ রিচার্ডস প্রমূখ ক্রিকেটারগণ আইসিসি ক্রিকেট হল অব ফেমে স্থান পেয়েছেন। টেস্ট ক্রিকেটের এক ইনিংসে ব্যক্তিগত সর্বোচ্চ রানের বর্তমান বিশ্বরেকর্ডধারী ব্রায়ান লারা ওয়েস্ট ইন্ডিজের অন্যতম প্রতিভা ছিলেন।
এছাড়াও, লিয়ারি কনস্ট্যান্টাইন ওয়েস্ট ইন্ডিজ দলের শুরুর দিককার সেরা খেলোয়াড়দের একজন ছিলেন। তিনি ১৯২০ থেকে ১৯৩০-এর দশক পর্যন্ত টেস্ট ক্রিকেটে অংশগ্রহণ করেন। পরবর্তীতে তিনি রাজনীতিতে জড়িয়ে পড়েন।
১৮৯০-এর দশকে ওয়েস্ট ইন্ডিজ ক্রিকেট দলের প্রতিষ্ঠা হয়েছিল বলে ধারণা করা হয়। তখন তারা সফরকারী ইংল্যান্ড ক্রিকেট দলের বিপক্ষে প্রথম মাঠে খেলতে নামে। ১৯২৬ সালে ক্রিকেটের আন্তর্জাতিক নিয়ন্ত্রক সংস্থা ইম্পেরিয়াল ক্রিকেট কনফারেন্সে ওয়েস্ট ইন্ডিজ ক্রিকেট বোর্ড বা ডব্লিউআইসিবি যোগদান করে। এরপরই তারা আনুষ্ঠানিকভাবে প্রথম আন্তর্জাতিক খেলায় অংশগ্রহণ করে। ১৯২৮ সালে ওয়েস্ট ইন্ডিজ ক্রিকেট দল ৪র্থ টেস্টখেলুড়ে দলের মর্যাদা লাভ করে।
আন্তর্জাতিক ক্রিকেট কাউন্সিলের তত্ত্বাবধানে পরিচালিত বিশ্বকাপ ক্রিকেটে ওয়েস্ট ইন্ডিজ ক্রিকেট দল ১৯৭৫ ও ১৯৭৯ সালে দুইবার শিরোপা জয় করে। প্রথম ক্রিকেট দল হিসেবে পরপর দুইবার শিরোপা লাভের অধিকারীত্ব অর্জন করে। এছাড়াও প্রথম দল হিসেবে একাধারে ১৯৭৯, ১৯৮৩, ১৯৮৭ - এই তিনটি বিশ্বকাপ ক্রিকেট প্রতিযোগিতার ফাইনালে অংশ নিয়েছিল। ২০০৪ সালে দলটি আইসিসি চ্যাম্পিয়ন্স ট্রফি প্রতিযোগিতায় চ্যাম্পিয়ন হয়। একই বছর আইসিসি অনূর্ধ্ব-১৯ ক্রিকেট বিশ্বকাপ জয় করে। ২০০৯ সালে আইসিসি বিশ্ব টুয়েন্টি২০ প্রতিযোগিতায় সেমি-ফাইনাল পর্বে উত্তীর্ণ হয়।
টেস্ট, ওয়ানডে এবং টুয়েন্টি২০ আন্তর্জাতিক ক্রিকেট খেলার জন্যে নিম্নেবর্ণিত ১১টি স্টেডিয়াম রয়েছে। স্টেডিয়ামগুলোয় কমপক্ষে একটি টেস্ট ম্যাচ অনুষ্ঠিত হয়েছে। ১১ জুলাই, ২০১১ পর্যন্ত বন্ধনীতে সংখ্যা হিসেবে টেস্ট, ওয়ানডে এবং টুয়েন্টি২০ তুলে ধরা হয়েছে:
আরো তিনটি একদিনের আন্তর্জাতিক ক্রিকেট খেলার উপযোগী স্টেডিয়াম আছে; কিন্তু তা টেস্ট খেলায় ব্যবহার করা হয় না। বন্ধনীতে একদিনের আন্তর্জাতিক ক্রিকেট খেলার মাঠ উল্লেখ করা হলো:-
নাসির হোসেন

মোহাম্মদ নাসির হোসেন (জন্ম: ৩০ নভেম্বর, ১৯৯১), রংপুরে জন্মগ্রহণকারী বাংলাদেশী ক্রিকেটার। ২০১১ সালের আগস্ট মাসে জিম্বাবুয়ের বিপক্ষে একদিনের আন্তর্জাতিক ম্যাচে অভিষেক; দুই মাস পর ওয়েস্ট ইন্ডিজের বিপক্ষে তার টেস্ট অভিষেক হয়। ঘরোয়া পর্যায়ের খেলায় তিনি বরিশাল বিভাগ, চট্টগ্রাম বিভাগ, রাজশাহী বিভাগ এবং রংপুর বিভাগের প্রতিনিধিত্ব করেন। তিনি তার শৈশবকাল রংপুরে অতিবাহিত করেন। তিনি ১৪ ফেব্রুয়ারি ২০২১ সালে তামিমা সুলতানাকে বিয়ে করেন।
নাসির হোসেন ২০১০ এশিয়ান গেমসে ১৩ সদস্যের বাংলাদেশ দলে ছিলেন। জিম্বাবুয়ের বিপক্ষে ১৪ আগস্ট ২০১১ সালে ওডিআই অভিষেক ঘটে।
২০১৫ সালের ক্রিকেট বিশ্বকাপ প্রতিযোগিতায় অংশগ্রহণের লক্ষ্যে ৪ জানুয়ারি, ২০১৫ তারিখে বিসিবি কর্তৃপক্ষ বাংলাদেশ দলের ১৫-সদস্যের চূড়ান্ত তালিকা প্রকাশ করে। এতে তিনিও দলের অন্যতম সদস্য মনোনীত হন।
২০১৮, জানুয়ারি, ট্রাই ন্যাশন সিরিজ: বাংলাদেশসহ, শ্রীলঙ্কা ও জিম্বাবুয়ে
ইলিয়াস সানি

ইলিয়াস সানি (২ আগস্ট, ১৯৮৬) ঢাকায় জন্মগ্রহণকারী বাংলাদেশ জাতীয় ক্রিকেট দলের একজন খেলোয়াড়। তিনি এক বাঁ-হাতি স্পিন বোলার ও ব্যাটসম্যান। ২১ অক্টোবর, ২০১১ তারিখে ওয়েস্ট ইন্ডিজ ক্রিকেট দলের বিপক্ষে তিনি অভিষিক্ত হন।
২০০২-০৩ মৌসুমে তিনি বাংলাদেশ অনূর্ধ্ব-১৭ দলের হয়ে খেলা শুরু করেন। তখন তিনি ছিলেন একজন অল-রাউন্ডার। ২০০৩-০৪ মৌসুমে ঢাকা বিভাগের হয়ে তিনি তার খেলোয়াড়ী জীবন শুরু করেন। পরবর্তী বছরগুলোতে তিনি চট্টগ্রাম বিভাগের হয়ে খেলা শুরু করেন। ২০০৬-০৭ মৌসুম পর্যন্ত ৩১টি প্রথম-শ্রেণীর ক্রিকেটে তিনি মোট ৯৭৮ রান করেন। বরিশাল বিভাগের বিপক্ষে তিনি একমাত্র সেঞ্চুরিটি করেন (১৭৬ রান)। সব মিলিয়ে ২৫.১৭ গড়ে ৬০টি প্রথম-শ্রেণীর ম্যাচে তিনি মোট ২১৮টি উইকেট লাভ করেন।
আর. প্রেমাদাসা স্টেডিয়াম

রানাসিংহে প্রেমাদাসা ক্রিকেট স্টেডিয়াম (, ) পূর্বে হিসাবে পরিচিত খেত্তারামা স্টেডিয়াম শ্রীলঙ্কার মালিগাওতা এলাকার খেত্তারামা রোডে অবস্থিত একটি আন্তর্জাতিক মানের স্টেডিয়াম। এটি ১৯৮৬ সালে নির্মিত স্থায়ী স্থাপনাবিশেষ। জুন, ১৯৯৪ সাল পর্যন্ত স্টেডিয়ামটি খেত্তারামা স্টেডিয়াম নামে পরিচিত ছিল। পরবর্তীতে শ্রীলঙ্কার প্রয়াত রাষ্ট্রপতি রানাসিংহে প্রেমাদাসার নামকে চীরস্মরণীয় করে রাখতে এর বর্তমান নামকরণ করা হয়। ফ্লাডলাইটবিশিষ্ট স্টেডিয়ামটির আসন সংখ্যা ৩৫,০০০। পীচের দুই অংশের নাম যথাক্রমে "খেত্তারামা প্রান্ত" এবং "মালিগাওতা প্রান্ত"।
শ্রীলঙ্কার প্রয়াত রাষ্ট্রপতি রানাসিংহে প্রেমাদাসার প্রত্যক্ষ তত্ত্বাবধানে স্টেডিয়ামটিকে চৌদ্দ হাজার আসন থেকে পঁয়ত্রিশ হাজার আসনে রূপান্তরিত করা হয়। এর ফলে এটি শ্রীলঙ্কার সবচেয়ে বড় স্টেডিয়ামের মর্যাদা লাভ করে। ২ ফেব্রুয়ারি, ১৯৮৬ সালে শ্রীলঙ্কা বি দল এবং ইংল্যান্ড বি দলের মধ্যকার খেলার মাধ্যমে স্টেডিয়ামের অভিষেক ঘটে।
৫ এপ্রিল, ১৯৮৬ সালে স্বাগতিক শ্রীলঙ্কা এবং নিউজিল্যান্ডের মধ্যকার অনুষ্ঠিত একদিনের আন্তর্জাতিক ক্রিকেট খেলার মাধ্যমে এর যাত্রা শুরু হয়। ২৮ আগস্ট, ১৯৯২ সালে শ্রীলঙ্কা বনাম অস্ট্রেলিয়ার মধ্যেকার টেস্ট ক্রিকেট খেলা অনুষ্ঠিত হয়।
২০০৯ ভারতীয় উদ্বোধনী বাটসমেন গৌতম গম্ভীর স্বাগতিকদের বিরুদ্ধে এই মাঠে প্রথম দেড়শত রানের ইনিংস খেলেন।
২০১৩ সালে শ্রীলঙ্কান উইকেটরক্ষক বাটসমেন কুমার সাঙ্গাকারা ১৬৯ রানের ইনিংস খেলেন যা এই মাঠে সর্বোচ্ছ।
১৯৯৬ ও ২০১১ আইসিসি বিশ্বকাপ ক্রিকেটে আর. প্রেমাদাসা স্টেডিয়ায়ে নয়টি ম্যাচ অনুষ্ঠিত হয়, যার মধ্যে একটি কোর্টার ফাইনাল এবং একটি সেমি-ফাইনাল ম্যাচ রয়েছে। এই স্টেডিয়ামটি শ্রীলঙ্কার সবচেয়ে বেশি বিশ্বকাপ ম্যাচের আয়োজন করা স্টেডিয়াম।
২০১২ সালের আইসিসি বিশ্ব টুয়েন্টি২০ খেলায় স্বাগতিক দেশের মর্যাদা পেয়েছে শ্রীলঙ্কা যা ১৮ সেপ্টেম্বর-৭ অক্টোবর, ২০১২ পর্যন্ত অনুষ্ঠিত হয়েছে। তন্মধ্যে ২৭টি খেলার মধ্যে ১৫টি টুয়েন্টি২০ ক্রিকেট খেলা এখানে অনুষ্ঠিত হয়। অন্যান্য খেলাগুলো পাল্লেকেলে আন্তর্জাতিক ক্রিকেট স্টেডিয়াম এবং মহিন্দ রাজাপক্ষ আন্তর্জাতিক ক্রিকেট স্টেডিয়ামে সম্পন্ন হয়েছে।
----
----
ধলা মানিকজোড়

ধলা মানিকজোড় (বৈজ্ঞানিক নাম: "Ciconia ciconia") বা সাদা মানিকজোড় Ciconiidae (সাইকোনিডি) গোত্র বা পরিবারের অন্তর্গত "Ciconia" (সাইকোনিয়া) গণের অন্তর্গত এক প্রজাতির শ্বেতকায় বৃহদাকৃতির পাখি। ধলা মানিকজোড়ের বৈজ্ঞানিক নামের অর্থ মানিকজোড় (লাতিন: "ciconia" = মানিকজোড়)। পাখিটি বাংলাদেশ, ভারত ছাড়াও এশিয়া, আফ্রিকা ও ইউরোপের বিভিন্ন দেশে দেখা যায়। সারা পৃথিবীতে এক বিশাল এলাকা জুড়ে এদের আবাস, প্রায় ৬৩ লাখ ২০ হাজার বর্গ কিলোমিটার। বিগত কয়েক দশক ধরে এদের সংখ্যা ক্রমেই বাড়ছে। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।
গ্রীষ্মকালে, অর্থাৎ প্রজনন মৌসুমে ধলা মানিকজোড় মধ্য ও দক্ষিণ ইউরোপ, মধ্যপ্রাচ্যের কিছু অংশ, মধ্য এশিয়ার পশ্চিমাংশ এবং আফ্রিকার উত্তর-পশ্চিমাঞ্চলে কাটায়। শীতের শুরুতে মধ্য এশিয়ার মানিকজোড়রা ছাড়া বাকি সবাই আফ্রিকার দক্ষিণাংশে নির্দিষ্ট পরিযান পথ ধরে চলে যায়। পথিমধ্যে কোথাও থামে না। মধ্য এশিয়ার মানিকজোড়রা চলে আসে দক্ষিণ এশিয়ায়।
ধলা মানিকজোড়ের মোট দুইটি উপপ্রজাতির সন্ধান এখন পর্যন্ত পাওয়া গেছে। উপপ্রজাতি দু'টি হল:
ধলা মানিকজোড় বেশ বড়সড় জলচর পাখি। এর দৈর্ঘ্য কমবেশি ১০৬ সেন্টিমিটার, ডানা ৫৭ সেন্টিমিটার, ঠোঁট ২০.৫ সেন্টিমিটার, লেজ ২২.৭ সেন্টিমিটার ও পা ২২.৭ সেন্টিমিটার। ডানার বিস্তার ১৫৫-২১৫ সেমি। ওজন ২.৩-৪.৫ কেজি। স্ত্রী ও পুরুষ পাখির মধ্যে কোন যৌন দ্বিচারীতা নেই। তবে পুরুষ পাখি গড়ে স্ত্রী পাখির থেকে একটু বড়। প্রাপ্তবয়স্ক পাখির কাঁধ-ঢাকনিসহ দেহ সাদা। কেবল ডানার ওড়ার পালক কালো। পালকে মেলানিন থাকার কারণে পালক কালো দেখায়। লেজ ও লেজ-ঢাকনি সাদা। মুখের পালকহীন চামড়া কালচে-ধূসর। লম্বা পা ও পায়ের পাতা উজ্জ্বল লাল। চোখ বাদামি থেকে ধূসরাভ বাদামি, চোখের কোল লাল। লম্বা সোজা ঠোঁট উজ্জ্বল লাল। অপ্রাপ্তবয়স্ক পাখির ডানার পালকের বড় ঢাকনি বাদামি। এছাড়া ঠোঁট অনুজ্জ্বল লাল বা কালচে।
ধলা মানিকজোড় ঘাসক্ষেত, জলাভূমি, পতিত জমি এবং ডোবাময় মাঠে বিচরণ করে। সচরাচর একা, জোড়ায় কিংবা ছোট ঝাঁকে থাকে। খাবারের সন্ধানে খুব ভোরে জলাভূমিতে নামে। হেঁটে হেঁটে ভেজা ঘাস ও জলাভূমিতে ঠোঁট ঢুকিয়ে এরা খাবার খুঁজে বেড়ায়। এরা মাংসাশী পাখি। এদের খাদ্যতালিকায় রয়েছে পোকামাকড়, শামুক, ব্যাঙ, ছোট সরীসৃপ, ছোট স্তন্যপায়ী ও মাছ। ধীরে ধীরে ডানা মেলে এরা উড়ে চলে। হালকা বাতাসে ভেসে থাকে। আশ্রয়ের জন্য এরা একটিমাত্র গাছকে বেছে নেয়। কোন ব্যাঘাত না ঘটলে ঐ গাছে এরা রাতের পর রাত আশ্রয় নেয়। শীতে সচরাচর নীরব থাকে। তবে প্রজনন মৌসুমে ঠোঁট দিয়ে ঠক-ঠক আওয়াজ তোলে।
মার্চ থেকে মে মাস এদের প্রজনন মৌসুম। এসময় লোকালয়ের উঁচু দালানে, খাড়া বাঁধ কিংবা উঁচু গাছে ডালপালা দিয়ে বড় মাচার মত আগোছালো বাসা বানায়। স্ত্রী ও পুরুষ দু'জনে মিলেই বাসা করে। বাসা বানাতে ৫-১৫ দিন সময় লাগে। বাসা বানানো শেষে ডিম পাড়ে। ডিমগুলো সংখ্যায় ৩-৫টি এবং সাদা রঙের। ডিমের মাপ ৭.৩ × ৫.৯ সেমি। ৩০ দিনে ডিম ফুটে ছানা বের হয়।
শামুকখোল

শামুকখোল সারসজাতীয় পাখি। পৃথিবীতে দুই প্রজাতির শামুকখোল রয়েছে:
এ প্রজাতি দু'টি নিয়ে "Anastomus" ("অ্যানাস্টোমাস") গণের সৃষ্টি। গণটি Ciconiidae (সিকোনিডাই) গোত্রের অন্তর্গত ছয়টি গণের একটি।
এরা বড় আকারের জলচর পাখি। ঠোঁট বড় ও পাশ থেকে খানিকটা চাপা। ঠোঁটের নিচের পাটি উপরের দিকে বাঁকানো। ফলে দুই ঠোঁটের মাঝে ফাঁকা জায়গা থাকে। প্রাপ্তবয়স্ক পাখির মুখ, থুতনি ও গলায় পালক থাকে না। আফ্রিকান শামুকখোলের উপরের ঠোঁটের ভেতরে প্লেটের মত গঠন থাকে যাকে "ল্যামেলাই" বলে। এশীয় শামুকখোলে ল্যামেলাই থাকে না। এরা প্রধানত পানিকাটা স্বভাবের।
কাকডুমুর

কাকডুমুর (বৈজ্ঞানিক নাম: "Ficus hispida") "ফাইকাস" গণভুক্ত ডুমুর প্রজাতির উদ্ভিদ ও তার ফলবিশেষ। এ প্রজাতির ফল ছোট এবং খাওয়ার অনুপযুক্ত। এই গাছ অযত্নে-অবহেলায় এখানে-সেখানে ব্যাপক সংখ্যায় গজিয়ে ওঠে। গাছও তুলনামূলকভাবে ছোট হয়ে থাকে।
বিভিন্ন দেশে কাকডুমুরের বিভিন্ন ধরনের নামকরণ করা হয়েছে। অন্যান্য প্রজাতির ডুমুরের ন্যায় এর পাতা শিরিশ কাগজের মতো খসখসে প্রকৃতির। এর ফল কাণ্ডের গায়ে থোকায় থোকায় জন্মে। পাখিরাই প্রধানত এই প্রজাতির ডুমুরের ফল খেয়ে থাকে এবং পাখির বিষ্ঠার মাধ্যমে বীজের বিস্তারণ ঘটে থাকে।
নিউ গিনি ও অস্ট্রেলিয়ার উপকূলবর্তী গ্রেট ডিভাইডিং রেঞ্জের ছোট্ট প্রজাতির দুই-চোখা ডুমুর টিয়া পাখি এবং এমু'র ন্যায় দেখতে ক্যাসোয়ারি পাখির অন্যতম খাদ্য এটি। অনেক এলাকায় এই ডুমুর দিয়ে তরকারি রান্না করে খাওয়া হয়।
মূলতঃ গ্রীষ্মমণ্ডলীয় এলাকাসমূহেই এ প্রজাতির গাছ দেখা যায়। বাংলাদেশ, ভারত, মালয়েশিয়া, ইন্দোনেশিয়া, চীন প্রমূখ দেশসসহ এশিয়ার অনেক অঞ্চলে এবং অস্ট্রেলিয়ায় পাওয়া যায়।
বাশাআপ

বাশাআপ (বাংলাদেশ শারীরিক আত্মরক্ষামূলক পদ্ধতি) কারাতে, জুডো এবং কুংফু এ তিনটির সংমিশ্রণে তৈরি বাংলাদেশী মার্শাল আর্ট। এ কৌশলের মাধ্যমে একজন ব্যক্তি নিজেকে বিপদমুক্ত রাখতে পারেন। খেলাটির প্রচলন তেমন নেই। এটি কারাতের বাংলাদেশী সংস্করণ।
ক্ষুদে প্রতিযোগিরা যে চারটি ওজন শ্রেণীতে প্রতিদ্বন্দ্বিতা করে সেগুলো হলো- ২৬ কেজি, ২৯ কেজি, ৩৩ কেজি ও ৩৭ কেজি। 
সিনিয়র বিভাগে জাতীয় বাশাআপ প্রতিযোগিতায় ওজন শ্রেণীগুলা হলো- ৪২ কেজি, ৪৭ কেজি, ৫২ কেজি, ৫৭ কেজি, ৬২ কেজি, ৬৭ কেজি এবং উন্মুক্ত ওজন শ্রেণী। 
প্রায় দশ বছর ধরে প্রচলন হওয়া এই পদ্ধতির নিয়ন্ত্রক বাংলাদেশ বাশাআপ অ্যাসোসিয়েশনকে অনুমোদন দিয়েছে বাংলাদেশের জাতীয় ক্রীড়া পরিষদ। বাশাআপ এখন ভারত, নেপাল ও ভুটানেও বিস্তার লাভ করেছে। এশিয়ার দ্বার পেরিয়ে ইউরোপে সম্প্রসারণ করা এই মার্শাল আর্ট এখন সময়ের ব্যাপার ।
২০০৭ আইসিসি বিশ্ব টুয়েন্টি২০

২০০৭ আইসিসি বিশ্ব টুয়েন্টি২০ ১ম আইসিসি বিশ্ব টুয়েন্টি২০ প্রতিযোগিতা। আন্তর্জাতিক টুয়েন্টি২০ ক্রিকেট প্রতিযোগিতা হিসেবে ১১ সেপ্টেম্বর-২৪ সেপ্টেম্বর, ২০০৭ পর্যন্ত দক্ষিণ আফ্রিকায় অনুষ্ঠিত হয়। তের দিনের এ প্রতিযোগিতায় মোট বারটি দল অংশ নেয়। এসব দলের মধ্যে দশটি টেস্ট খেলুড়ে দেশ আর বাকি দু'টি দল কেনিয়া ও স্কটল্যান্ড ২০০৭ আইসিসি বিশ্ব ক্রিকেট লীগ বিভাগ এক-এর ফাইনালিস্ট। এতে পাকিস্তানকে হারিয়ে ভারত প্রতিযোগিতায় জয়ী হয়।
গ্রুপ পর্ব এবং সুপার এইটে ফলাফল নির্ধারণের জন্যে নিম্নবর্ণিত পয়েন্ট বরাদ্দ রাখা হয়েছে:
যদি টাই হয়, তাহলে বোল-আউটের মাধ্যমে ফলাফল নির্ধারণ করা হবে। এ প্রক্রিয়াটি প্রতিযোগিতার সবগুলো খেলার জন্যেই প্রযোজ্য হবে। পুরো প্রতিযোগিতায় একটি খেলার ফলাফল নির্ধারিত হয় বোল-আউটের মাধ্যমে। ১৪ সেপ্টেম্বর অনুষ্ঠিত ম্যাচটি হয়েছিল গ্রুপ ডি-এর ভারত ও পাকিস্তানের মধ্যে।
প্রত্যেক গ্রুপ ও সুপার এইট পর্বে দলের শীর্ষস্থান নির্ধারণে নিম্নবর্ণিত শর্তাদি রাখা হয়েছে:
আইসোটোন

যেসব পরমাণুর নিউট্রন সংখ্যা সমান কিন্তু প্রোটন সংখ্যা ও ভর সংখ্যা ভিন্ন হয়, তাদেরকে পরস্পরের আইসোটোন বলা হয়। যেমন: S, Cl, Ar, K এরা পরস্পরের আইসোটোন। কারণ এদের প্রত্যেকের ক্ষেত্রে নিউট্রন সংখ্যা ২০ কিন্তু এদের ভর সংখ্যা তথা প্রোটন সংখ্যা অসমান।
দুধসাদা মানিকজোড়

দুধসাদা মানিকজোড় (বৈজ্ঞানিক নাম: "Mycteria cinerea") Ciconiidae (সিকোনিডাই) গোত্র বা পরিবারের অন্তর্গত "Mycteria" (মাইক্টেরিয়া) গণের অন্তর্গত এক প্রজাতির বড় আকারের জলচর পাখি। দুধসাদা মানিকজোড়ের বৈজ্ঞানিক নামের অর্থ "ছাইরঙা পেটরা পাখি" (গ্রিক "mukter" = পেটরা; লাতিন: "cinereus" = ছাইরঙা)। পাখিটি দক্ষিণ-পূর্ব এশিয়ার গুটিকয়েক দেশে দেখা যায়। সারা পৃথিবীতে মাত্র ১ লক্ষ ১০ হাজার ৩০০ বর্গ কিলোমিটার জুড়ে এদের আবাস। বিগত কয়েক দশক ধরে এদের সংখ্যা আশঙ্কাজনক হারে কমে যাচ্ছে। সেকারণে আই. ইউ. সি. এন. এই প্রজাতিটিকে সংকটাপন্ন বলে ঘোষণা করেছে। সারা পৃথিবীতে প্রাপ্তবয়স্ক দুধসাদা মানিকজোড়ের সংখ্যা মাত্র ৩,৩০০টি।
একসময় দক্ষিণ-পূর্ব এশিয়ার অধিকাংশ দেশে সচরাচর দুধসাদা মানিকজোড় দেখা যেত। এখন কেবল মালয়েশিয়া, ইন্দোনেশিয়া ও কম্বোডিয়ায় এদের দেখা মেলে। সিঙ্গাপুরে এদের অবমুক্ত করা হয়েছে।
দুধসাদা মানিকজোড় বেশ বড়সড় সাদা জলচর পাখি। এর দৈর্ঘ্য ৯১-৯৫ সেন্টিমিটার, ডানা ৪৩.৫-৫০ সেন্টিমিটার, ঠোঁট ১৯.৪-২৭.৫ সেন্টিমিটার, লেজ ১৪.৫-১৭ সেন্টিমিটার ও পা ১৮.৮-২৫.৫ সেন্টিমিটার। ওজন ৩ কেজি। প্রাপ্তবয়স্ক পাখির মুখ পালকহীন ও চামড়া লালচে বা ফিকে গোলাপি। এ চামড়া প্রজনন মৌসুমে লাল রঙ ধারণ করে। ঘাড়, গলা ও পিঠ দুধসাদা। দেহতলও সাদা। ডানার প্রান্ত-পালক কালো। ডানার কালো পালক-ঢাকনিতে সাদা ডোরা দেখা যায়। লেজের পালক কালচে। চোখের রঙ খড়-হলুদ। লম্বা ঠোঁটের গোড়া কমলা-হলুদ। নিম্নমুখী ঠোঁটের আগা পাটকিলে। পা ও পায়ের পাতা মেটে বাদামি থেকে লালচে। স্ত্রী ও পুরুষ মানিকজোড় দেখতে একই রকম। অপ্রাপ্তবয়স্ক পাখি মলিন সাদা।
দুধসাদা মানিকজোড় নদীর পাড়, জলমগ্ন মাঠ, হ্রদ, কাদাচর, লবণ চাষের জমিতে ও নদীর মোহনায় বিচরণ করে। সচরাচর জোড়ায় কিংবা ছোট দলে থাকে। অগভীর পানিতে হেঁটে ঠোঁট খুলে কাদায় ঢুকিয়ে এরা খাবার খুঁজে বেড়ায়। ঠোঁটে মাছ বা অন্যান্য খাবারের অস্তিত্ব টের পেলেই এরা সাথে সাথে ঠোঁট বন্ধ করে ফেলে। খাদ্যতালিকায় রয়েছে মাছ, ব্যাঙ, চিংড়ি, কাঁকড়া, জলজ পোকামাকড় ও ছোট সরীসৃপ। পানির ধারে এরা প্রায়ই একপায়ে ঠায় দাঁড়িয়ে বিশ্রাম করে। ওড়ার সময় প্রলম্বিত পা ও গলা কিছুটা নিচের দিকে ঝুঁকে থাকে। বৃত্তাকারে ধীরলয়ে ওড়ে, ক্রমে ওপরে উঠে যায়। গলায় তেমন শব্দ নেই। ভয় পেলে, উত্তেজিত হলে, আনন্দিত হলে বা বিপদে পড়লে দু'ঠোঁটে বাড়ি মেরে ঠক ঠক শব্দ তোলে। প্রজনন ঋতুতে এক গাছে বা পাশাপাশি একাধিক গাছে অনেকগুলো পাখি মিলে কলোনি করে বাসা করে। এসব কলোনিতে পানকৌড়ি ও অন্যান্য বকও বাসা করে।
হলদেঠুঁটি মানিকজোড়

হলদেঠুঁটি মানিকজোড় (বৈজ্ঞানিক নাম: "Mycteria ibis") Ciconiidae (সিকোনিডাই) গোত্র বা পরিবারের অন্তর্গত "Mycteria" (মাইক্টেরিয়া) গণের অন্তর্গত এক প্রজাতির বড় আকারের জলচর পাখি। হলদেঠুঁটি মানিকজোড়ের বৈজ্ঞানিক নামের অর্থ "পেটরা সারস" (গ্রিক "mukter" = পেটরা; লাতিন: "ibis" = সারস)। পাখিটি আফ্রিকার বিভিন্ন দেশে দেখা যায়। সারা পৃথিবীতে ১ কোটি ৮১ লক্ষ বর্গ কিলোমিটার জুড়ে এদের আবাস। বিগত কয়েক দশক ধরে এদের সংখ্যা কমেনি, বরং বেড়েছে। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে।
হলদেঠুঁটি মানিকজোড় বেশ বড়সড় সাদা জলচর পাখি। এর দৈর্ঘ্য কমবেশি ৯৭ সেন্টিমিটার। প্রাপ্তবয়স্ক পাখির মুখ পালকহীন ও চামড়া লালচে। এ চামড়া প্রজনন মৌসুমে গাঢ় লাল রঙ ধারণ করে। ঘাড়, গলা ও পিঠ দুধসাদা। দেহতলও সাদা। ডানার প্রান্ত-পালক কালো। ডানার কালো পালক-ঢাকনিতে সাদা ডোরা দেখা যায়। লেজের পালক কালচে। চোখের রঙ কালচে। লম্বা ঠোঁটের গোড়া কমলা-হলুদ। নিম্নমুখী ঠোঁটের আগা গাঢ় হলুদ। পা ও পায়ের পাতা লালচে। স্ত্রী ও পুরুষ মানিকজোড় দেখতে একই রকম। অপ্রাপ্তবয়স্ক পাখি মলিন সাদা।
হলদেঠুঁটি মানিকজোড় নদীর পাড়, জলমগ্ন মাঠ, হ্রদ, কাদাচর, লবণ চাষের জমিতে ও নদীর মোহনায় বিচরণ করে। সচরাচর জোড়ায় কিংবা ছোট দলে থাকে। অগভীর পানিতে হেঁটে ঠোঁট খুলে কাদায় ঢুকিয়ে এরা খাবার খুঁজে বেড়ায়। ঠোঁটে মাছ বা অন্যান্য খাবারের অস্তিত্ব টের পেলেই এরা সাথে সাথে ঠোঁট বন্ধ করে ফেলে। খাদ্যতালিকায় রয়েছে মাছ, ব্যাঙ, চিংড়ি, কাঁকড়া, জলজ পোকামাকড় ও ছোট সরীসৃপ। পানির ধারে এরা প্রায়ই একপায়ে ঠায় দাঁড়িয়ে বিশ্রাম করে। ওড়ার সময় প্রলম্বিত পা ও গলা কিছুটা নিচের দিকে ঝুঁকে থাকে। বৃত্তাকারে ধীরলয়ে ওড়ে, ক্রমে ওপরে উঠে যায়। গলায় তেমন শব্দ নেই। ভয় পেলে, উত্তেজিত হলে, আনন্দিত হলে বা বিপদে পড়লে দু'ঠোঁটে বাড়ি মেরে ঠক ঠক শব্দ তোলে। প্রজনন ঋতুতে এক গাছে বা পাশাপাশি একাধিক গাছে অনেকগুলো পাখি মিলে কলোনি করে বাসা করে। এসব কলোনিতে বিভিন্ন প্রজাতির পানকৌড়ি ও অন্যান্য বকও বাসা করে।
পার্সি বিশি শেলি

পার্সি বিশি শেলি ১৭৯২ সালের ৪ঠা আগস্ট সাসেক্সের হরসেমে জন্মগ্রহণ করেন। তার বাবা ছিলেন একজন সংসদ সদস্য। শেলি ইটন এবং অক্সফোর্ড বিশ্ববিদ্যালয়ে শিক্ষা গ্রহণ করেন। অক্সফোর্ডে এসে শেলি প্রগতিবাদী লেখক যেমন, টম পেইন এবং উইলিয়াম গডউইনের লেখাসমূহ পড়া শুরু করেন। ১৮১১ সালে নাস্তিকতাকে সমর্থন করে একটি পুস্তিকা লেখার জন্য সে বিশ্ববিদ্যালয় থেকে বহিষ্কৃত হয়।
তিনি উনিশ শতকের প্রথম দিকের একজন ইংরেজি কবি ছিলেন। তিনি প্রধান পাঁচজন রোমান্টিক কবিদের মধ্যে অন্যতম একজন ছিলেন। তিনি একাধারে কবি, নাট্যকার, সাহিত্যিক ছিলেন এবং ইংরেজ সাহিত্যে রোমান্টিক আন্দোলনের সবচেয়ে গুরুত্বপূর্ণ কবিদের মধ্যে তাঁকে বিবেচনা করা হয়। 
সাহিত্যকর্ম
শেলির প্রধান সাহিত্যকর্মগুলোর মধ্যে উল্লেখযোগ্য:
1.অযনসি (Ozymandias): এটি একটি শক্তিশালী sonnet, যেখানে তিনি সভ্যতার অস্থায়ীতা এবং মানব গর্বের পতন সম্পর্কে আলোচনা করেছেন।
2.প্রশংসা (Adonais): এই কবিতাটি শেলির বন্ধু জন কিটসের মৃত্যুর প্রতি শ্রদ্ধা নিবেদন করে লেখা। এটি রোমান্টিক যুগের একটি প্রান্তিক কাজ।
3.মাস্ক অফ অ্যাডোনিস (The Mask of Anarchy): এটি রাজনৈতিক কবিতা, যেখানে তিনি গণতন্ত্রের জন্য সংগ্রামের আহ্বান জানিয়েছেন।
4.প্রাণশক্তি (Prometheus Unbound): এটি একটি নাট্যকাব্য, যেখানে তিনি মানবতার মুক্তির ও প্রকৃতির শক্তির ওপর গুরুত্বারোপ করেছেন।
ইতালি উপকূলে একটি নৌকা দুর্ঘটনায় মাত্র ত্রিশ বছর বয়সে তিনি অকাল মৃত্যুবরণ করেন।
নিজ বাড়িতে শিক্ষা জীবন শুরু হয় শেলীর ,পরে তাকে Syon House academy তে পাঠানো হয়। তারপর তাকে ১৮০৪ সালে Eton এ পাঠানো হয় ,যেখানে লাজুক শেলী হয়ে উঠেন "খ্যাপা শেলী"। সেখানে তিনি Zastrozzi"" এর মতন লেখনি লিখেন।
তার ম্যাট্রিকুলেশন সম্পন্ন হয় "University College,Oxford হতে ১৮১০ সালে।"
সেই বছরেই ""The Necessity of Atheism"" পুস্তিকা প্রকাশের জন্য তাকে ও তার বন্ধু Thomas Jefferson Hogg কে বহিস্কার করা হয়।
শেলী হ্যারিয়েট ওয়েস্টব্রূক নামক এক রমনীর প্রেমে পড়েন ,যে একজন অবসর প্রাপ্ত হোটেল কিপারের মেয়ে ছিল । তারা ১৮১১ সালে পালিয়ে গিয়ে এডিনবার্গ নামক জায়গায় বিয়ে করেন । ১৮১৩ সালে লন্ডনে তাদের একটি বাচ্চা হয় । তারপরেই শেলীর দীর্ঘ কবিতা Queen Mab কবিতা টি প্রকাশিত হয় । ইতোমধ্যে, হ্যারিয়েটের সাথে বিবাহ একটি ব্যর্থতা প্রমাণিত হয়েছিল। ১৮১৪ সালে ,শেলি উইলিয়াম ও মেরি ওলস-টোমক্রাফট গডউইনের মেয়ে মেরির সাথে দেখা করেছিলেন।
মেরি তার বিশ্বাস ভাগ করে নিয়েছিলেন যে বিবাহটি কেবল মাত্র একটি স্বেচ্ছাসেবী চুক্তি ছিল মাত্র ।
তারপরেই শেলী আর মেরি গডউইন সুইজারল্যান্ড এ পালিয়ে যান, কিন্তু Mary Godwin সঙ্গে পালানোর জন্য তার স্ত্রীকে ছেড়ে যান। শেলি এর প্রথম স্ত্রী আত্মহত্যা করার পরে, শেলি Mary Godwin বিয়ে করেন; যিনি পরে ফ্রাংকেনস্টাইন লেখক মেরি শেলি হিসাবে বিখ্যাত হয়ে ওঠেন।
মাইক্টেরিয়া

মাইক্টেরিয়া সিকোনিডাই গোত্রের অন্তর্গত বিষূবীয় অঞ্চলের বৃহদাকায় জলচর পাখিদের একটি গণ। মোট চারটি প্রজাতি এ গণের অন্তর্ভুক্ত। এ গণের প্রজাতিগুলো দুই আমেরিকা মহাদেশ, আফ্রিকার পূর্বাঞ্চল, দক্ষিণ ও দক্ষিণ-পূর্ব এশিয়ায় বিস্তৃত। অন্যসব মানিকজোড়ের তুলনায় কাস্তেচরাদের সাথে এদের শারীরিক গঠনে মিল পাওয়া যায়, যদিও কাস্তেচরাদের সাথে এদের কোন সম্পর্ক নেই।
"মাইক্টেরিয়া" গণের সদস্যরা বেশ বড় আকারের পাখি। এদের উচ্চতা ৯০-১০০ সেন্টিমিটার ও ডানার বিস্তার প্রায় ১৫০ সেন্টিমিটার। দেহে সাদা প্রাধাণ্য লক্ষ্য করা যায়। দেহতলও সাদা। ডানার প্রান্ত-পালক কালো। ঠোঁট লম্বা, গোড়া প্রশস্ত ও কিছুটা নিম্নমুখী। ঠোঁটের গোড়ায় নাকের ছিদ্র ডিম্বাকার। মাথা ও পায়ের বড় অংশ পালকহীন। আঙুল লম্বা। লেজের নিচের ঢাকনি খুব লম্বা ও লেজকে ছাড়িয়ে বিস্তৃত। কেঠো মানিকজোড় ছাড়া বাকি সদস্যদের ঠোঁট হলদে, মুখ পালকহীন ও চামড়া লালচে বা হলদে এবং পা লালচে। কেঠো মানিকজোড়ের এ অংশগুলো কালচে ও ফিকে রঙের। স্ত্রী ও পুরুষ পাখি দেখতে একই রকম। অপ্রাপ্তবয়স্ক পাখি মলিন রঙের।
নদীর পাড়, জলমগ্ন মাঠ, হ্রদ, কাদাচর, লবণ চাষের জমিতে ও নদীর মোহনায় বিচরণ করে। সচরাচর জোড়ায় কিংবা ছোট দলে থাকে। অগভীর পানিতে হেঁটে ঠোঁট খুলে কাদায় ঢুকিয়ে এরা খাবার খুঁজে বেড়ায়। খাদ্যতালিকায় রয়েছে মাছ, ব্যাঙ, চিংড়ি, কাঁকড়া, জলজ পোকামাকড় ও ছোট সরীসৃপ। পানির ধারে এরা প্রায়ই একপায়ে ঠায় দাঁড়িয়ে বিশ্রাম করে। ওড়ার সময় প্রলম্বিত পা ও গলা কিছুটা নিচের দিকে ঝুঁকে থাকে। মিশ্র কলোনিতে বাসা করে।
এছাড়া জীবাশ্ম বিশ্লেষণ করে কেঠো মানিকজোড়ের সাথে সম্পর্কিত দুইটি প্রজাতির সন্ধান পাওয়া গেছে:
আবদুল মান্নান (বীর বিক্রম)

শহীদ আবদুল মান্নান (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
শহীদ আবদুল মান্নানের জন্ম কুমিল্লা জেলার মুরাদনগর উপজেলার সিদ্ধেশ্বরী গ্রামে। তার বাবার নাম আলতাফ আলী এবং মায়ের নাম জোলেখা বেগম। তার স্ত্রীর নাম সোনাভান বিবি। তাদের এক মেয়ে।
আবদুল মান্নান চাকরি করতেন পাকিস্তান সেনাবাহিনীর ইস্ট বেঙ্গল রেজিমেন্টে। ১৯৭১ সালের মার্চে ছুটিতে বাড়িতে ছিলেন। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধে সক্রিয় অংশগ্রহণ শেষে ভারতে যান। পরে যুদ্ধ করেন ২ নম্বর সেক্টরে। কুমিল্লা জেলার বিভিন্ন স্থানে তিনি সাহসিকতা ও বীরত্বের সঙ্গে যুদ্ধ করেন।
কুমিল্লা জেলার চৌদ্দগ্রাম জেলা শহরের দক্ষিণে। চৌদ্দগ্রামের পূর্ব পাশে ভারতের ত্রিপুরা রাজ্যের সীমান্ত। ঢাকা-চট্টগ্রাম মহাসড়ক চৌদ্দগ্রামের ওপর দিয়ে। এ সড়কের কিছু অংশ সীমান্তের খুব কাছ দিয়ে। ১৯৭১ সালে মুক্তিযুদ্ধ চলাকালে পাকিস্তান সেনাবাহিনী এ সড়কে নিয়মিত টহল দিত। চৌদ্দগ্রাম-মিয়াবাজারসহ বিভিন্ন স্থানে ছিল তাদের ক্যাম্প। মুক্তিযোদ্ধারা প্রায়ই সীমান্ত অতিক্রম করে টহল দলের ওপর বা ওই সব ক্যাম্পে আক্রমণ করতেন। এরই ধারাবাহিকতায় অক্টোবর মাসের মাঝামাঝি আবদুল মান্নানসহ মুক্তিযোদ্ধাদের একটি দল সীমান্ত অতিক্রম করে চৌদ্দগ্রামে অবস্থান নেয়। তাদের লক্ষ্য পাকিস্তানি সেনাদের ওপর অতর্কিতে আক্রমণ করা। চৌদ্দগ্রামে পৌঁছে মুক্তিযোদ্ধারা খবর পান, পাকিস্তানি সেনাদের একটি টহল দল কুমিল্লা থেকে ঢাকা-চট্টগ্রাম মহাসড়ক দিয়ে ফেনীর দিকে গেছে। মুক্তিযোদ্ধারা সিদ্ধান্ত নেন, পাকিস্তান সেনাবাহিনীর টহল দল যখন ফিরে আসবে, তখন তারা আক্রমণ করবেন। ওই দলে সেনা কতজন, তাদের শক্তি কী—এ খবর তারা পাননি। এর পরও মুক্তিযোদ্ধারা আক্রমণ করার দুঃসাহসী সিদ্ধান্ত নেন। এরপর আবদুল মান্নানসহ মুক্তিযোদ্ধারা দ্রুত অবস্থান নেন ওই সড়কের সদর উপজেলার অন্তর্গত হাজতখোলা নামক স্থানে। মুক্তিযোদ্ধাদের বেশির ভাগের কাছে হালকা অস্ত্র—স্টেনগান, রাইফেল ও কিছু হ্যান্ডগ্রেনেড। ভারী অস্ত্র বলতে একটি এলএমজি ও দু-তিনটি এসএমজি। তাই সম্বল করে তারা সেখানে অপেক্ষায় থাকেন পাকিস্তানি সেনাবাহিনীর টহল দলের জন্য। তারপর সময় গড়াতে থাকে। একসময় সেখানে উপস্থিত হয় পাকিস্তানি সেনাদের টহল দল। আবদুল মান্নান ও তার সহযোদ্ধারা অতর্কিতে আক্রমণ করেন। আকস্মিক আক্রমণে পাকিস্তানি সেনারা হকচকিত। তবে নিমিষেই তারা পাল্টা আক্রমণ শুরু করে। পাকিস্তানি সেনা সংখ্যায় ছিল মুক্তিযোদ্ধাদের চেয়ে বেশি। অস্ত্রশস্ত্রও ছিল অত্যাধুনিক। একপর্যায়ে পাকিস্তানি সেনাদের পাল্টা আক্রমণের তীব্রতা আরও বেড়ে যায়। এ রকম পরিস্থিতিতে সম্মুখযুদ্ধ করা ছাড়া আর কোনো গত্যন্তর থাকে না। আবদুল মান্নান ও তার সহযোদ্ধারা এতে বিচলিত হননি। সাহসিকতার সঙ্গে আক্রমণ মোকাবিলা করেন। তাদের নির্ভুল গুলিবর্ষণে হতাহত হয় অনেক পাকিস্তানি সেনা। এই সম্মুখযুদ্ধে শেষ পর্যন্ত মুক্তিযোদ্ধারাই জয়ী হন। পাকিস্তানি সেনারা বিপুল ক্ষয়ক্ষতি স্বীকার করে নিহত ও আহত সেনাদের নিয়ে কুমিল্লায় পালিয়ে যায়। কিন্তু যুদ্ধের একপর্যায়ে বুকে গুলিবিদ্ধ হয়ে শহীদ হন আবদুল মান্নান। সহযোদ্ধারা তাকে উদ্ধার করার আগেই নিভে যায় তার জীবনপ্রদীপ। যুদ্ধশেষে সহযোদ্ধারা তার মরদেহ সমাহিত করেন পাশের মিজি বাড়িতে।
পূর্ববঙ্গ-গীতিকা

পূর্ববঙ্গ অঞ্চলের প্রচলিত লোকসাহিত্যকে একত্রে পূর্ববঙ্গ গীতিকা বলা হয়। প্রাচীন কাল থেকে মানুষের মুখে মুখে প্রচলিত হয়ে আসা পালাগুলি বাংলা সাহিত্যের অমূল্য সম্পদ। ১৯২৬ সালে ডক্টর দীনেশচন্দ্র সেন কলকাতা বিশ্ববিদ্যালয়ের অর্থ সাহায্যে পালাগুলো সম্পাদনা করে প্রকাশ করেন এবং চন্দ্রকুমার দে তা সংগ্রহ করেন ৷ পরে ১৯৭১-১৯৭৫ সালে ক্ষিতীশচন্দ্র মৌলিক ও সাত খণ্ডে প্রাচীন পূর্ববঙ্গ গীতিকা প্রকাশ করেন।
চন্দ্রকুমার দে, দীনেশচন্দ্র সেন, আশুতোষ চৌধুরী, জসীমউদ্দীন, নগেন্দ্রচন্দ্র দে, রজনীকান্ত ভদ্র এবং বিজনবিহারী লালের সংগৃহীত এই পালাগুলোর সংখ্যা পঞ্চাশাধীক। তার মধ্য থেকে কিছু নিম্নে দেয়া হলঃ
বাংলাপিডিয়া
কেঠো মানিকজোড়

কেঠো মানিকজোড় (বৈজ্ঞানিক নাম: "Mycteria americana") Ciconiidae (সিকোনিডাই) গোত্র বা পরিবারের অন্তর্গত "Mycteria" (মাইক্টেরিয়া) গণের অন্তর্গত এক প্রজাতির বড় আকারের জলচর পাখি। পূর্বে প্রজাতিটিকে "কেঠো কাস্তেচরা" নামে ডাকা হলেও প্রকৃতপক্ষে তা কাস্তেচরা নয়।
কেঠো মানিকজোড়ের বৈজ্ঞানিক নামের অর্থ "আমেরিকার পেটরা পাখি" (গ্রিক "mukter" = পেটরা; লাতিন: "americanus" = আমেরিকার)। পাখিটি প্রায় সমগ্র দক্ষিণ আমেরিকা ও উত্তর আমেরিকার কিয়দংশে দেখা যায়। সারা পৃথিবীতে ১ কোটি ৪০ লক্ষ বর্গ কিলোমিটার জুড়ে এদের আবাস। বিগত কয়েক দশক ধরে এদের সংখ্যা কমে যাচ্ছে। তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে।
বিষূবীয় অঞ্চলের আশেপাশে কেঠো মানিকজোড়ের আবাস। দক্ষিণাংশ বাদে সমগ্র দক্ষিণ আমেরিকা, উত্তর আমেরিকার দক্ষিণাংশের উপকূল, ক্যারিবীয় দ্বীপপুঞ্জ ও মধ্য আমেরিকা জুড়ে এদের বিস্তৃত।
কেঠো মানিকজোড় বেশ বড়সড় সাদা জলচর পাখি। এর দৈর্ঘ্য ৮৩-১১৫ সেন্টিমিটার, ডানার বিস্তার ১৪০-১৮০ সেন্টিমিটার। পরুষ মানিকজোড়ের ওজন ২.৫-৩.৩ কেজি। স্ত্রী মানিকজোড়ের ওজন ২.০-২.৮ কেজি। বড় পুরুষ মানিকজোড় ওজনে ৪.৫ কেজি পর্যন্ত হতে পারে। প্রাপ্তবয়স্ক পাখির মুখ পালকহীন ও চামড়া কালচে। ঘাড় ও গলাও পালকহীন এবং বাদামি-পাটকিলে রঙের। পিঠ দুধসাদা। দেহতলও সাদা। ডানার প্রান্ত-পালক কালো। ডানার কালো পালক-ঢাকনিতে সাদা ডোরা দেখা যায়। লেজের পালক কালচে ও সাদা মেশানো। চোখের রঙ গাঢ় বাদামি। লম্বা ঠোঁটের কালচে, তাতে হলদেটে ভাব থাকে। নিম্নমুখী ঠোঁটের আগা পাটকিলে। পা কালচে-ধূসর। পায়ের পাতা গোলাপি। স্ত্রী ও পুরুষ মানিকজোড় দেখতে একই রকম। অপ্রাপ্তবয়স্ক পাখি মলিন সাদা।
কেঠো মানিকজোড় নদীর পাড়, জলমগ্ন মাঠ, হ্রদ, কাদাচর, লবণ চাষের জমিতে ও নদীর মোহনায় বিচরণ করে। সচরাচর জোড়ায় কিংবা ছোট দলে থাকে। অগভীর পানিতে হেঁটে ঠোঁট খুলে কাদায় ঢুকিয়ে এরা খাবার খুঁজে বেড়ায়। ঠোঁটে মাছ বা অন্যান্য খাবারের অস্তিত্ব টের পেলেই এরা সাথে সাথে ঠোঁট বন্ধ করে ফেলে। খাদ্যতালিকায় রয়েছে মাছ, ব্যাঙ, চিংড়ি, কাঁকড়া, জলজ পোকামাকড় ও ছোট সরীসৃপ। পানির ধারে এরা প্রায়ই একপায়ে ঠায় দাঁড়িয়ে বিশ্রাম করে। ওড়ার সময় প্রলম্বিত পা ও গলা কিছুটা নিচের দিকে ঝুঁকে থাকে। বৃত্তাকারে ধীরলয়ে ওড়ে, ক্রমে ওপরে উঠে যায়। গলায় তেমন শব্দ নেই। ভয় পেলে, উত্তেজিত হলে, আনন্দিত হলে বা বিপদে পড়লে দু'ঠোঁটে বাড়ি মেরে ঠক ঠক শব্দ তোলে। প্রজনন ঋতুতে এক গাছে বা পাশাপাশি একাধিক গাছে অনেকগুলো পাখি মিলে কলোনি করে বাসা করে। এসব কলোনিতে পানকৌড়ি ও অন্যান্য বকও বাসা করে।
আব্রাহাম ডি বার্টলেট

আব্রাহাম ডি বার্টলেট (১৮১২-১৮৯৭) ছিলেন একজন ব্রিটিশ প্রাণীবিদ। তিনি প্রখ্যাত প্রাণীবিদ অ্যাডওয়ার্ড বার্টলেটের পিতা।
ব্রিটিশ মিউজিয়ামের কাছে বার্টলেটের ছোট একটি দোকান ছিল। তাতে প্রাকৃতিক ইতিহাস সম্পর্কিত বিভিন্ন দ্রব্য বিক্রয় করতেন তিনি। তিনি বিভিন স্টাফ করা জীবজন্তুও বিক্রয় করতেন সেখানে। ১৮৫৯ থেকে ১৮৯৭ সাল পর্যন্ত তিনি লন্ডন চিড়িয়াখানার সুপারিন্টেন্ডেন্ট হিসেবে দায়িত্ব পালন করেন। চিড়িয়াখানায় পশুপাখি পর্যবেক্ষণ করে তিনি অসংখ্য নিবন্ধ রচনা করেন। এসব নিবন্ধ তার মৃত্যুর পর দুইটি সংকলনে প্রকাশিত হয়, "Wild Animals in Captivity" (১৮৯৮) এবং "Life among Wild Beasts in 'the Zoo"' (১৯০০)।
গিয়াস কামাল চৌধুরী

ফেনী জেলার ফেনী সদর উপজেলার শর্শদিতে বাড়ি, ২১ জুলাই ১৯৩৯ সালের গিয়াস কামাল চৌধুরী জন্মগ্রহণ করেন চট্টগ্রাম। পড়াশোনা করেছেন ঢাকা বিশ্ববিদ্যালয়ে। এম এ, এলএলবি, জার্নালিজমে ডিপ্লোমা করেন। ১৯৯৩ খ্রিষ্টাব্দে মস্তিষ্কে রক্ষক্রণ হলে তিনি মারাত্মকভাবে অসুস্থ হয়ে পড়েন।
একুশে পদকপ্রাপ্ত সাংবাদিক গিয়াস কামাল চৌধুরীর সাংবাদিকতা শুরু হয় ১৯৬৪ খ্রিষ্টাব্দে, ইত্তেফাক গ্রুপ থেকে প্রকাশিত 'ঢাকা টাইমস' পত্রিকার মাধ্যমে। পরবর্তী কালে তিনি ইংরেজি দৈনিক মর্নিং নিউজ পত্রিকার আইন প্রদায়ক হিসেবেও দায়িত্ব পালন করেন। বাংলাদেশের স্বাধীনতা অর্জনের পর তিনি বাংলাদেশ সংবাদ সংস্থায় যোগদান করেন। কার্যত এখান থেকেই তার সাংবাদিকতার বিকাশ।বাংলাদেশের স্বাধীনতা সংগ্রামে অংশ গ্রহণ সহ জাতীয় গণতান্ত্রিক ও পেশাজীবীদের অধিকার আদায়ের প্রতিটি আন্দোলনে তিনি অগ্রণী ভূমিকা পালন করেছেন । সাংবাদিক জীবনে গিয়াস কামাল চৌধুরী বাংলাদেশ সংবাদ সংস্থা (বাসস) ও ভয়েস অব আমেরিকাসহ দেশি-বিদেশি বিভিন্ন পত্রিকা ও সংবাদ সংস্থায় কাজ করেছেন। সাংবাদিকতার শুরু ১৯৬৪ সালে। ডিইউজে, বিএফইউজে ও জাতীয় প্রেস ক্লাবের সভাপতি হিসেবে তার ভূমিকা ভুলে গেলে সাংবাদিকদের পাপ হবে। বাংলাদেশের স্বার্থবিরোধী যে কোনো কর্মকাণ্ডের বিরুদ্ধে তিনি সবসময় সোচ্চার ছিলেন। দেশের স্বাধীনতা-সার্বভৌমত্ব সংরক্ষণে তিনি পালন করে গেছেন অসাধারণ ভূমিকা। 
১৯৮০-র এরশাদবিরোধী আন্দোলনের সময় প্রতিদিন ‘গিয়াস কামাল চৌধুরী, ভয়েজ অব আমেরিকা’র ঢাকার বস্তুনিষ্ঠ ও নির্ভরযোগ্য রিপোর্টের জন্য বাংলাদেশের সংগ্রমী মানুষ আকুল হয়ে থাকতো। । তিনি শেষ জীবনে দৈনিক খবরপত্র পত্রিকার সম্পাদকের দায়িত্ব পালন করছিলেন।
কুমিল্লার বিখ্যাত দারোগার বাড়িরও সন্তান তিনি। প্রাবন্ধিক মোতাহার হোসেন চৌধুরী ছিলেন তার চাচা। এই দারোগা বাড়িতে এক সময় গানের আসর বসতো গিয়াস কামাল চৌধুরী আরেক চাচা ওস্তাদ মোহাম্মদ হোসেন খশরুর তত্ত্বাবধানে। এরকম অনেক গানের আসরে উপস্থিত ছিলেন বাংলাদেশের জাতীয় কবি কাজী নজরুল ইসলাম। এই বাড়ির সঙ্গে জড়িয়ে আছে কবি বেলাল চৌধুরী এবং সাংবাদিক ব্যক্তিত্ব গিয়াস কামাল চৌধুরীর স্মৃতি। গিয়াস কামাল চৌধুরীর আম্মা মুনীর আখতার খাতুন চৌধুরাণী ছিলেন কবি। তার ‘চির সুমধুর’ কাব্য প্রকাশের দিনে গিয়াস কামাল চৌধুরী আবেগ ধরে রাখতে পারেননি। বলেছিলেন, গৃহকর্মের ফাঁকে ফাঁকে আমার মহীয়সী জননী লিখেছেন এই কবিতাগুলো। তার ব্যক্তিজীবন যেমন মধুময় ছিল, ছিল পূতঃপবিত্র, তেমনি তার কাব্যও ধারণ করে আছে সেই নির্মল সৌন্দর্য।
তিনি একজন জাতীয়তাবাদী ও দেশপ্রেমিক সাংবাদিক হিসাবে আজীবন সাংবাদিক সমাজের কাছে শ্রদ্ধাভাজন ছিলেন। তিনি সাম্রাজ্যবাদ ও আধিপত্যবাদের বিরুদ্ধে সংগ্রাম করেছেন রাজনীতিবিদদের সঙ্গে সমান তালে। তিনি বাংলাদেশর মজলুম জননেতা মওলানা আব্দুল হামিদ খান ভাসানীর একনিষ্ঠ অনুসারী হিসেবে এ দেশের স্বার্থ রক্ষার জন্য আজীবন তার কলম সচল রেখেছেন।